Kalaulah Jepun Tidak Menyerah Kalah Semasa WWII

Terdapat beberapa jawapan yang baik di sini. Kesimpulan yang luar biasa adalah mungkin pertumpahan d*rah tanpa memikirkan kesan pada masa akan datang yang terburuk dalam sejarah.

Amerika akan menjatuhkan lebih banyak bom atom dan kemudian menyer*ng secara berterusan. Kedua-dua per*ng ini mengakibatkan bencana besar bagi Jepun, baik terhadaporang awam mahupun tentera.

Sekiranya Jepun tidak menyerah, Amerika akan menyer*ng. Bahkan, dalam sejarah, persiapan untuk melakukan pencerobohan terhadap Jepun sudah pun berjalan dengan baik disaat Maharaja Hirohito hendak menyerah kalah.

Berdasarkan Pertemp*ran di Iwo dan Okinawa, korb*n di pihak tentera Jepun adalah 10 hingga 1 berbanding tentera Amerika. Kem*tian melibatkan orang awam di Okinawa merupakan salah satu tragedi paling besar dalam sejarah zaman moden.

Berdasarkan apa yang kita ketahui tentang Maharaja, dia pasti akan menyerah juga. Sekiranya sesuatu berlaku kepada dirinya, itu masih tidak memberi jaminan bahawa pihak tentera akan menyerah. Amerika mungkin terpaksa menghadapi lebih ramai kelompok saki baki pasukan tentera Jepun yang masih meneruskan operasi di mana-mana pergunungan di Pasifik dan Asia Tenggara selama bertahun-tahun, seperti yang pernah terjadi di beberapa pulau Pasifik.

PENINGKATAN KADAR BUN*H DIRI

Isu utama yang harus diberi perhatian ialah apa yang akan berlaku adalah orang awam. Pihak Jepun sudah lama mempersiapkan orang awam termasuk wanita dan kanak-kanak untuk berper*ng. Program ini dikenali sebagai “Ketsugo”. Ketsugo adalah sebuah program dan ia didokumentasikan, tetapi tiada sesiapa pun yang tahu sejauh mana orang awam sebenarnya akan turut berper*ng.

Tidak seperti Ketsugo, tentera Jepun yang menggalakkan amalan membun*h diri dikalangan orang awam dan membun*h orang lain adalah satu usaha dokumentasi yang terbaik pernah dilaksanakan. Tentera Jepun di Pasifik (Saipan dan Okinawa) mendorong orang awam untuk membun*h diri dan jika mereka enggan secara berterusan, tentera akan membun*h orang mereka sendiri, biasanya dengan menembak atau melemparkan bom tangan dan bahan l3tupan lain ke dalam gua tempat mereka bersembunyi.

Saipan di Mariana adalah wilayah pertama yang diser*ng oleh Amerika Syarikat dengan populasi penduduk awamnya adalah warganegara Jepun. Pertemp*ran yang sengit menyebabkan anggota-anggota marin merasa gementar ketika mereka melihat golongan ibu bersama dengan bayi di tangan mereka melompat dari tebing yang tinggi.

Amanalan bun*h diri juga berlaku di Okinawa dan pembun*han orang awam oleh tentera mereka sendiri sangat ketara di Okinawa.

Tidak ada cara untuk mengesahkan maklumat ini, tetapi sejumlah besar orang awam mungkin telah dibun*h oleh tentera Jepun untuk mengelakkan dari mereka jatuh ke tangan pihak Sekutu. Tidak mustahil perkara ini boleh berlaku, tetapi sejauh mana askar Jepun yang akan m*ti akan membun*h diri bersama-sama dengan orang awam di kepulauan utama Jepun tidak diketahui.

Orang Jepun mungkin memandang rendah terhadap orang Okinawa, tetapi apa yang telah mereka lakukan di kepulauan utama Jepun dengan orang-orang mereka sendiri masih tidak kita ketahui.

Sekalipun tentera Jepun mengubah dasar-dasar yang diterapkan di Okinawa, jikka kerajaan mereka tidak menyerah kalah, rakyat Okinawa tetap akan m*ti dalam angka korb*n yang tinggi sehingga berjuta-juta kerana masalah kebuluran akibat ketiadaan bekalan makanan yang semakin buruk.

Perbincangan mengenai cara menamatkan per*ng didominasi oleh cadangan penggunaan senjata nuklear oleh Amerika Syarikat. Dan tumpuannya adalah pada korb*n jiwa, manakala kira-kira 0.2 hingga 0.3 juta orang yang akan ditambahkan selepas angka mereka yang terkorb*n berdasarkan laporan selepas l3tupan akibat kecederaan.

MASALAH BEKALAN MAKANAN

Dunia lebih tertarik hendak melihat kesan selepas pengeboman berbanding kesan akibat kebuluran. Jepun adalah satu-satunya negara perindustrian di Asia pada waktu itu. Ini bermaksud makanan harus diimport untuk keperluan populasi pekerja industri yang semakin meningkat di bandar-bandar perindustrian yang membangun di Jepun.

Walaupun sebelum Jepun mula melaksanakan revolusi perindustrian, makanan sentiasa menjadi masalah utama. Jepun adalah sebuah negara yang dipenuhi dengan kawasan pergunungan. Sumber daya ekonomi Jepun hanya memiliki sekitar 10-15 peratus kawasan tanah yang sesuai untuk membangunkan industri pertanian, ia teramat kecil.

Berbeza dengan China yang mer*ngkumi sehingga 50 peratus kawasan tanah yang boleh dijadikan tanah pertanian. Keperluan yang mendesak terhadap sumber makanan adalah salah satu punca yang menyebabkan tentera Jepun mula meluaskan sempadan empayar mereka setelah Per*ng Dunia I.

Pencerobohan pertama Jepun berlaku di Manchuria (1931), dan kemudian mereka cuba menakl*k seluruh China (1937). Masalahnya bagi Jepun ialah, per*ng yang berterusan tidak menyelesaikan masalah mereka, malah semakin memburukkannya.

Pencerobohan terhadap China menghasilkan lebih sedikit makanan daripada apa yang mereka jangkakan. Sebilangan besar makanan yang diperoleh terpaksa digunakan untuk mengisi perut anggota tentera Jepun yang berada di China. Memang berlaku beberapa penghantaran stok makanan ke kepulauan utama Jepun, tetapi per*ng telah meminimakan statistik pengeluaran makanan di kedua-dua negara China dan Jepun.

KEKURANGAN SUMBER LAIN

Gangguan akibat per*ng memberi kesan buruk kepada pengeluaran hasil di China, tetapi jarang disedari, ia juga mengurangkan hasil penuaian di Jepun sendiri. Di sini, faktor utama ialah pengambilan pekerja dari luar bandar untuk menyertai kerahan tenaga tentera telah mengurangkan tenaga kerja dalam industri pertanian.

Dan keadaan bertambah buruk dengan bermulanya Per*ng Pasifik. Sekali lagi makanan menjadi salah satu objektif Jepun dalam melancarkan Per*ng Pasifik dengan Amerika Syarikat dan merebut Zon Sumber Selatan (SRZ) pada Disember 1941. Walaupun Jepun memperoleh keuntungan yang luar biasa dari SRZ pada awal per*ng, Jepun telah kehilangan kawalan dominasi ke atas angkatan laut bermula dengan Pertemp*ran Midway (Jun 1942).

Jepun mempunyai armada maru (kapal-kapal dagang) yang memadai untuk digunakan ketika aman damai, tetapi tidak sama sekali mencukupi untuk digunakan ketika per*ng. Bahkan kempen kapal selam Amerika memfokuskan terhadap maru. Akibatnya, walaupun merebut banyak kawasan penghasilan makanan di SRZ, Jepun tidak mempunyai cara untuk mengangkut makanan itu pulang ke kepulauan utama mereka.

Perkara ini boleh difahami berdasarkan perincian berikut. Kementerian Pendidikan Jepun akan mengadakan program mengukur berat dan ketinggian tubuh pelajar-pelajar sekolah pada setiap tahun. Mereka akan membandingkan data yang dikumpulkan di bandar dengan data luar bandar menunjukkan bahawa anak-anak bandar lebih pendek dan beratnya lebih ringan daripada anak-anak dari luar bandar.

Hasil dari perbezaan ini hanya menambahkan lagi situasi yang semakin teruk apabila ia diteruskan untuk merekrut anak-anak dari luar bandar menyertai tentera, dan masalahnya bukan hanya berkenaan hasil tuaian dan sekatan barangan import, masalah pengangkutan juga sedang meningkat.

Kekurangan sumber bahan bakar menyebabkan Jepun semakin sukar untuk mengangkut stok makanan dari luar bandar ke bandar-bandar. Masalah lain pula ialau para nelayan. Jepun bergantung penuh pada sumber lautan terutamanya ikan untuk protein dan apabila sumber bahan bakar semakin berkurangan, pihak Amerika Syarikat pula sudah mula menenggelamkan kapal-kapal nelayan Jepun, menyebabkan sumber protein utama hilang.

Kesemua turutan masalah ini bermula ketika kempen pengeboman strategik Amerika mula mencapai hasilnya (Februari 1945).  Menjelang Musim Panas 1945, gadis-gadis yang bekerja di kilang perindustrian melaporkan merasa ‘bertuah’ kerana menemui secebis mi di bahagian bawah mangkuk sup mereka.

Orang Jepun hampir m*ti kebuluran. Dan sekiranya Per*ng berlanjutan sehingga bulan September, rakyat Jepun akan mula kelaparan. Maharaja, menteri-menteri kabinet, dan pemimpin tentera mengetahui perkara ini. Namun mereka nekad untuk meneruskan per*ng, mengabaikan malapetaka yang mereka kumpulkan untuk dihadapi oleh rakyat Jepun.

Setiap perkara-perkara ini amat penting untuk difahami disebalik perbahasan mengenai keberkesanan penggunaan senjata nuklear. Bom nuklear sememangnya mengerikan, tidak diragukan lagi. Tetapi sayangnya para pengkritik yang paling tegas terhadap keputusan Presiden Truman untuk menggunakan bom pada waktu itu pun tidak dapat memberikan senario atau alternatif yang boleh menyelamatkan lebih banyak nyawa orang Jepun berbanding menjatuhkan bom.

PER*NG PROKSI

Baiklah, walaupun secara hipotesisnya, jika bom tidak digugurkan dan Jepun akan terus bertahan, kesimpulannya Jepun tetap akan kalah teruk. Mengapa?

Dari September-Disember hingga beberapa waktu yang tidak pasti lagi, akan ada dua pertemp*ran besar. Dari utara, Kesatuan Soviet akan mengambil alih Sahalin utara dan beberapa pulau-pulau kecil yang lain, akhirnya akan bergerak menuju ke wilayah Tohoku. Dari selatan pula Amerika Syarikat akan melaksanakan Operasi Downfall, mereka akan merebut semua kawasan bermula dari Kyushu hingga Tokyo.

Namun Soviet mungkin akan mendapat lebih banyak kawasan sehingga ke Tokyo.  Tidak pasti sama ada British atau Republik China akan memperoleh tanah atau tidak kerana Amerika akan mempunyai pengaruh terbesar dalam persidangan perdamaian rasmi yang bakal memecahbelahkan Jepun, dengan alasan bahawa Amerika Syarikat adalah satu-satunya pihak yang menyer*ng.

Akibat per*ng-per*ng ini, Jepun akan dibentuk semula menjadi dua negara yang terpisah, salah satunya adalah negara boneka komunis yang disokong oleh Soviet (berfungsi sebagai negara penyangga menentang Amerika Syarikat yang akan menempatkan unit di Selatan). Gambar di atas merupakan contoh geografi Jepun sekiranya senario ini berlaku.

Teori ini boleh berguna jika kita melakukan kajian dengan melihat situasi sekeliling yang telah dan pernah berlaku sepanjang sejarah, antara contoh paling dekat dan kekal hingga kini ialah Korea dan China. Korea terpecah kepada dua bahagian manakala China terpecah di antara tanah besar dan pulau Taiwan. Contoh cubaan memecahbelahkan negara yang dianggap gagal adalah Turki.

Kemusnahan akibat per*ng akan menjadikan Jepun sebagai ‘negara dunia ketiga’ kerana ketidakstabilan politik yang berlaku akibat pergeseran di antara kedua-dua negara. Kemungkinan besar akan berlaku pertembungan ketenteraan yang berpotensi untuk menghalang Jepun wujud sebagai sebuah negara bangsa yang bebas.

Per*ng proksi di Asia akan menjadi per*ng jangka masa pendek tetapi memberi kemenangan besar bagi pihak komunis Kerana Amerik tidak dapat memanfaatkan Jepun untuk per*ng mereka di semenanjung Korea, Amerika kemungkinan besaf akan kalah.

Oleh itu, tidak akan ada Korea Selatan, dan seluruh semenanjung Korea mungkin akan diperintah oleh Korea Utara hingga sekarang. Boleh dikatakan bahawa Jepun pula akan berada dalam keadaan berpecah seperti Korea Selatan dan Utara hari ini, mungkin akan wujud Republik Sosialis Jepun dan Jepun Selatan?

PERANAN BESAR SOVIET

Penyerahan kalah pihak Jepun sebenarnya telah merendah-rendahkan peranan besar Kesatuan Soviet dalam usaha mengalahkan Kuasa Paksi.

Jepun tidak menyerah kalah kerana Amerika Syarikat menggugurkan bom atom terhadap Hiroshima dan Nagasaki. Kesan dari pasca ser*ngan pengeboman yang gagal di Tokyo itu lebih besar dan mereka masih boleh mengabaikannya.

Kehilangan dua buah bandar akibat l3tupan bom atom bukanlah jalan m*ti yang strategik bagi Jepun – dan untuk menamatkan per*ng, senjata berkuasa tinggi bukanlah satu-satunya penentu tunggal dalam apa cara sekalipun, ia hanya berguna untuk menahan kuasa-kuasa besar daripada berper*ng secara konvensional, bahkan hingga hari ini Amerika dan Rusia masih berper*ng namun melalui proksi-proksi mereka di Timur Tengah.

Kekalahan Jepun direncanakan sebagai antara langkah penting diambil oleh pihak Sekutu untuk menghabiskan semua pilihan strategik Jepun yang masih ada, sekarang mari kita lihat apa itu dua pilihan strategik Jepun:

Amerika Syarikat sudah mengetahui pelan Pilihan Strategik Ketenteraan yang dimiliki Jepun, oleh sebab itu mereka sudah meramalkan bahawa encerobohan itu akan berd*rah, sebenarnya pingat Purple Heart yang diberikan kepada askar yang cedera dalam sebarang pertemp*ran hari ini, adalah sisa stok yang mereka telah siapkan khas untuk pencerobohan terhadap Jepun yang direncanakan.

Begitulah ceritanya yang sebenar. Tetapi Amerika Syarikat masih meneruskan komitmen untuk membuat Jepun tunduk pada penyerahan kalah tanpa syarat.

Sekiranya segala perancangan strategik Jepun itu berjaya, ia bergantung kepada keputusan Kesatuan Soviet yang tidak mahu mengganggu per*ng Pasifik.

Tentera Jepun sememangnya masih kuat, mereka mempunyai peluru dan personel yang mencukupi, kekuatan pertemp*ran mereka tidak berkurangan walaupun selepas bom atom kedua dijatuhkan

Bom yang sebenar ‘dil3tupkan’ sebaik sahaja Kesatuan Soviet Mengisytiharkan per*ng ke atas Jepun dan menyer*ng Machuria. Ia secara tidak langsung membatalkan satu-satunya pilihan strategik yang tinggal untuk Jepun. Kesan pengisytiharan per*ng oleh Soviet sangat besar.

Setelah Kesatuan Soviet mengisytiharkan per*ng, Stalin tidak lagi boleh bertindak sebagai orang tengah. Oleh itu, pilihan diplomatik turut dihapuskan berikutan langkah Soviet. Kesannya pada situasi ketenteraan sama dramatiknya. Sebahagian besar pasukan terbaik Jepun telah dipindahkan ke bahagian selatan pulau-pulau asal. Tentera Jepun telah menduga dengan tepat bahawa kemungkinan pencerobohan pertama Amerika adalah pulau Kyushu yang paling selatan.

Sebagai contoh, Tentera Kwangtung yang pernah dibanggakan di Manchuria ibarat “keluar dari cengkerang sendiri” kerana unit terbaiknya telah dipindahkan untuk mempertahankan Jepun sendiri dan mereka ini hanya mahir dengan selok belok geografi di Manchuria sahaja.

Tentera Soviet ke-16 dengan kekuatan sejumlah 100,000 ketumbukan tentera melancarkan pencerobohan di bahagian selatan Pulau Sakhalin. Kemudian, dalam masa dua minggu sahaja mereka sudah bersiap sedia untuk menyer*ng Hokkaido. Pasukan Jepun yang bertugas mempertahankan Hokkaido iaitu Tentera Kawasan ke-5, berada di bawah pecahan kekuatan antara dua divisyen dan dua briged, mereka berada di luar kedudukan untuk menentang pendaratan tentera Soviet.

Tentera Imperialis memerhatikan keadaan itu dengan suram, kerana tidak mungkin mereka mampu untuk melawan dua kekuatan besar yang menyer*ng dari dua arah yang berbeza. Pencerobohan Soviet menggagalkan strategi pertemp*ran terbesar melibatkan seluruh tentera, sebagaimana ia membatalkan strategi diplomatik.

Dua kuasa besar dunia berjaya memerangkap Jepun dari utara dan selatan – tanpa meninggalkan sebarang pilihan diplomatik. Mereka perlu menyerah kalah tanpa syarat atau dilenyapkan terus dari peta dunia oleh ser*ngan pasukan Sekutu dari dua arah yang berbeza.

Sememangnya perisikan Jepun telah membuat perkiraan dengan betul, bahawa pasukan Sekutu akan menyer*ng dari selatan, dan memerlukan masa berbulan-bulan sebagai persiapan. Tetapi mereka tidak menyangka bahawa ancaman pasukan Soviet di utara dapat merampas kepulauan-kepulauan kecil Jepun yang kurang dari segi pertahanan. Dalam beberapa hari sahaja ia menyebabkan Jepun menerima penyerahan.

Maka, jika Jepun tidak menyerah, Soviet akan mengganyang Pasukan Jepun di utara, dan hanya berhenti ketika kehabisan minyak. Jepun mengetahui perkara ini dengan baik, maka mereka sudah sedia menggali terowong yang menghadap ke arah yang bertentangan sehingga barisan belakang dan sayap Soviet terdedah.

Pasukan darat Soviet akan menderita akibat sekatan rantaian logistik yang panjang, dan kemungkinan akan berkumpul semula setelah mengambil Hokaido. Sebelum memperbaharui rancangan ser*ngan.

Disaat Amerika Syarikat melancarkan Operasi Downfall, tentera Soviet seharusnya telah mengambil bahagian utara Honshu, sementara pasukan Jepun berusaha memulih dan memperkuatkan Medan Utara yang telah pun hancur.

Ketika pasukan pendaratan Amerika Syarikar tiba untuk menyelesaikan konflik ini secara penuh dan menekan dari selatan, angka korb*n dijangka sudah meningkat ke jumlah jutaan nyawa.

Soviet akan mengeksploitasi kedudukan Jepun ke dalam posisi yang semakin mengecil. Kerana pasukan Soviet akan lebih berjaya sekiranya tidak ada halangan yang straregik, kerana segala usaha dan kekuatan Jepun akan tertumpu di selatan.

Jepun berharap agar Amerika dapat menawarkan perjanjian penyerahan yang tidak membebankan, sebelum perjanjian dengan Kesatuan Soviet berakhir pada pertengahan 1946. Namun Jepun sudah tidak ada sebarang perancangan untuk menangani pencerobohan tentera Soviet.

Di saat Jepun tewas, pasukan Soviet kemungkinan sudah tiba di wilayah kanto, dan pasukan pendaratan Amerika mengambil seluruh wilayah Pulau Selatan.  Memecahkan negara Jepun menjadi dua seperti yang pernah berlaku terhadap Jerman, dan masih berlaku terhadap Korea.

RUJUKAN:


Peperαngan Barat Dan Rusia Di Ukraine

Situasi di Ukraine bertambah tegang selepas Vladimir Putin sekali lagi mengumpulkan bala tenteranya di sempadan Rusia bermula Oktober 2021. Lebih daripada 100,000 anggota sekarang sedang berkampung seolah-olah tunggu arahan daripada Moscow.

Dan pengumpulan ini lengkap dengan segala persenjataan canggih, bagaikan provokasi terhadap kerajaan Ukraine untuk akur pada permintaan Rusia. Dan pada 14 Januari 2022, pihak Amerika Syarikat bersuara bahawa Rusia sekarang sedang mencari justifikasi untuk mewajarkan sebuah peperαngan besar.

Justifikasi perαng (casus belli) ini adalah perkara biasa dalam dunia diplomasi. Macam George W. Bush dulu, justifikasi Iraq adalah persenjataan pemusnah besar (WMD) yang terbukti wujud secara ghaib.

Sekarang ini lokasi Ukraine sangat strategik pada mata Putin yang mengidamkan sebuah projek saluran gas asli besar. Cuma serangan secara membabi buta akan membuatkan Ukraine jadi pengkalan Amerika Syarikat… yang tidak membantu idaman Putin walau sedikit pun (Bershidsky, 2021).

Jadi casus belli memang sangat penting, supaya strategi Rusia tidak memakan diri. Ukraine perlu buat sesuatu… atua difitnah telah membuat sesuatu yang mengundang bala Rusia.

Kedudukan Tentera Untuk Mengilas Politik Ukraine

Baru-baru ini kerajaan British mengumumkan sebuah maklumat sulit daripada Moscow.

Maklumat ini diperolehi daripada rangkaian perisikan, yang mengandaikan bahawa Rusia sedang merancang sebuah rampasan kuasa.

Maksudnya, Moscow sedang menyusun strategi untuk menjatuhkan Presiden Volodymyr Zelensky untuk kemudian diganti seorang boneka Moscow (Schwirtz, et al., 2022).

Kira sekarang, Rusia hanya mahu Ukraine dengar arahan Moscow sahaja. Dan kedudukan angkatan ketenteraan barangkali untuk memastikan strategi rampasan kuasa ini berjaya.

Di sisi peperαngan, strategi ini masih dianggap suatu serangan… cuma secara subversif. Itu maklumat daripada United Kingdom. Maklumat daripada Amerika Syarikat pula mengandaikan pendekatan offensive yang mana Rusia dituduh sedang menyusun langkah false flag (Sanger, 2022).

Jadi pihak ini cakap ini. Pihak itu cakap itu. Entah-entah kedua-dua pihak merepek meraban. Dan Rusia hanya berkumpul untuk minum kopi.

Kopi Yang Mencelik Mata

Kegusaran Barat sebenarnya berasas juga. Sebelum ini Rusia dianggap sebuah rakan dagang yang boleh dipercayai… bahawasanya segala sentimen Amerika Syarikat dan Kesatuan Soviet wajar dianggap berakhir.

Namun tiada angin tiada ribut – Ukraine tiba-tiba berdarah dengan arus awam menghalau Presiden Viktor Yanukovych keluar daripada Kiev.

Pada ketika Ukraine berdarah dengan orang ramai mengamuk bagai, Yanukovych tiba-tiba hilang dan timbul dalam Rusia iaitu di bandar Rostov-on-Don.

Apabila ditanya, Yanukovych selamba menjawab, “saya datang untuk berjumpa kawan.” (Walker, 2014).

Ketika ini pula Amerika Syarikat dikaburi sentimen Syria. Jadi Rusia tiba-tiba menyelinap masuk dan merampas Crimea keluar, sebuah strategi yang membuatkan Barat terkejut macam beruk kena renjatan.

Ini yang dirisau Barat sekarang ini… jika Rusia tiba-tiba masuk dan sapu sebahagian Ukraine masuk dalam wilayahnya.

Tetapi mereka tidak kecoh lebih sampai berperαng bagai… sebab mereka tahu Ukraine sebenarnya tiada nilai langsung.

Kalau tidak percaya, tengok macam mana Ukraine terkapai-kapai memaki selepas Jerman enggan membantunya… siap larang Estonia jangan masuk campur (Gordon & Pancevski, 2022).

Sekadar gambaran: Ukraine adalah seorang gadis cantik rupawan yang berada di antara dua lelaki gagah perkasa.

Setelah menolak lelaki bernama Rusia, gadis ini cuba memikat lelaki bernama Eropah. Tetapi gadis ini tidak sedar dirinya pernah melacur (amalan korupsi dan oligarki yang kronik membaham rakyat sendiri).

Jadi dua lelaki tersebut mahu sangat memberi jari tengah. Cuma istilahnya, dua lelaki ini saling tidak mahu tewas… kerana kalau kalah dianggap kurang jantan.

Sesiapa yang sentap dengan gambaran ini dipinta beli buku Putin: Tsar Moden Rusia untuk faham apa Ukraine sebenarnya buat terhadap Rusia (dan Eropah). Pembeli di pautan: http://bit.ly/PutinTsarModenRussia

RUJUKAN:

Bershidsky, L. (2021, Disember 2). Putin Needs a Real Casus Belli To Invade Ukraine. Bloomberg.

Gordon, M., & Pancevski, B. (2022, Januari 21). Germany Blocks NATO Ally From Transferring Weapons To Ukraine. The Wall Street Journal.

Sanger, D. (2022, Januari 14). U.S. Says Russia Sent Saboteurs Into Ukraine to Create Pretext for Invasion. The New York Times.

Schwirtz, M. (2022, Januari 22). Britain Says Moscow Is Plotting to Install a Pro-Russian Leader in Ukraine. The New York Times.

Walker, S. (2014, Februari 28). Viktor Yanukovych urges Russia to act over Ukrainian ‘bandit coup’. The Guardian.


Kaabah Disanitasikan Oleh Imam Besar Masjidil Haram

Pada beberapa hari lepas, Imam Besar Masjidil Haram iaitu Sheikh Dr Abdulrahman al-Sudais menyertai pasukan pembersihan melakukan kerja-kerja sanitasi sekitar Kaabah. Beliau bersama pasukan pembersih melakukan kerja sanitasi pada Maqam Ibrahim, Hajarul Aswad dan kain kiswah yang menutup Kaabah.

Semua kerja ini dilakukan sebelum solat malam (Maghrib, Isyak dan tarawih) dilaksanakan. Bagi memastikan urusan ibadat berjalan lancar di Masjidil Haram, badan yang bertanggungjawab menyelia dan mentadbir dua masjid mengikut semua saranan pihak berkuasa kesihatan termasuk penjarakan sosial antara jemaah semasa solat dilakukan.

Proses sanitasi ini merupakan antara beberapa operasi yang dilakukan badan ini termasuk memelihara integriti Hajarul Aswad dan kain kiswah Kaabah. Sehingga kini, terdapat 25,459 kes jangkitan Covid-19 di Arab Saudi dengan 176 warganya menemui ajal akibat penyakit berkenaan.

Proses sanitasi di Masjidil Haram dibuat bermula pada 5 Mac lalu sebelum ia dibuka semula beberapa hari kemudian. Langkah tersebut dibuat pihak berkuasa bagi mengelak penularan kes Covid-19 seperti yang berlaku di Iran di mana ramai penduduknya dijangkiti wabak berkenaan selepas menziarahi beberapa tapak suci fahaman Syiah.

Tetapi berikutan trend penularan kes Covid-19 di sana menunjukkan corak melandai, perintah berkurung yang dilaksanakan ketika ini dilonggarkan sedikit di seluruh Arab Saudi kecuali di Makkah dan Madinah. Waktu perintah berkurung juga turut dilonggarkan dengan penduduk boleh keluar antara 9.00 pagi hingga 5.00 petang waktu tempatan.

Dengan situasi Covid-19 di Arab Saudi, wujud ura-ura ibadat haji yang berlangsung setiap tahun bakal dibatalkan pada tahun ini. Jika itu berlaku, pembatalan tersebut merupakan yang pertama dibuat dalam sejarah moden dan semenjak penubuhan negara Arab Saudi pada tahun 1932.

Pihak berkuasa telah menasihatkan mana-mana jemaah haji yang merancang mengerjakan haji tahun ini agar menjadualkan semula perancangan mereka.

Situasi ini merupakan sekelumit tentang sambutan Ramadan membabitkan umat Islam di seluruh dunia yang teruk dibadai Covid-19. Jutaan umat Islam terpaksa duduk diam di rumah berikutan perintah berkurung/Perintah Kawalan Pergerakan (PKP) dan semua bentuk perkumpulan beramai-ramai seperti aktiviti buka puasa tidak dibenarkan dianjurkan.

RUJUKAN:

Pleasance, Chris. (2020). Worshippers observe social distancing as they pray in virtually empty Grand Mosque in Mecca amid Ramadan coronavirus curfew. Daily Mail. https://www.dailymail.co.uk/news/article-8264377/Worshippers-observe-social-distancing-pray-virtually-Grand-Mosque-Mecca.html

Arab News. (2020). Makkah Grand Mosque imam joins workers cleaning and sterilizing the Kaaba. https://www.arabnews.com/node/1666156/saudi-arabia


Warsaw Uprising: Ketika Poland Melawan Nazi Seorang Diri

1 Ogos 1944. Warsaw, sebuah kota malang yang tunduk pada kuasa hegemoni fasis selama lima tahun, akhirrnya bangkit dalam satu pemberontakan yang kemudiannya akan dicatatkan sebagai peristiwa pemberontakan yang terbesar pernah berlaku di wilayah-wilayah yang dijajah Jerman. Pemberontakan ini dikenali sebagai Warsaw Uprising (Pemberontakan Warsaw).

Dengan moral semangat Jerman yang sedang lemah, mereka berundur dari Warsaw secara penuh demi kepentingan lain yang lebih besar, dan Tentera Merah Soviet sudah pun berada di tebing timur Wisła, tiada lagi waktu yang kelihatan lebih baik daripada saat itu bagi masyarakat Poland.

Berikutan hubungan rapat dengan pemerintah Poland yang hidup secara pengasingan, dan jaminan bantuan oleh pasukan Sekutu, Home Army (Armii Krajowy atau AK, gerakan ketenteraan Poland) melancarkan ser*ngan ketenteraan dengan impian mahu membebaskan Warsaw dan menubuhkan pemerintahan kerajaan Poland yang merdeka.

Sepanjang peristiwa itu, Tentera Merah Soviet tidak melakukan sebarang usaha bersama untuk membantu rakyat Poland, sementara janji sokongan Sekutu terbukti kosong. Di pihak hierarki N*zi, mereka bertindak balas dengan amarah membabi buta terhadap rakyat Poland yang dianggap ‘tidak bersyukur’ ini, dan apa yang terjadi adalah satu perjuangan selama 63 hari yang sangat epik di mana Home Army menghadapi kemarahan Hitl*r. Inilah babak yang paling hebat dalam sejarah Warsaw pernah ditulis.

CETUSAN PER*NG

Pada jam 4:45 pagi 1 September 1939, tembakan dilancarkan dari senjata Jerman yang ditempatkan di dalam sebuah rumah api di Danzig Neufahrwasser, yang terdapat di kota yang kemudian dikenali sebagai Bandar Bebas Danzig (hari ini Gdańsk).

Objektif pencerobohan itu adalah melumpuhkan pasukan pengawal tentera yang ditempatkan di Semenanjung Westerplatte yang dikuasai Poland, dalam beberapa minit sahaja kapal per*ng Jerman Schleswig Holstein menyertai pengeboman itu, yang secara tidak langsung telah memulakan konflik yang akan berlangsung selama enam tahun dan mengorb*nkan 55 juta nyawa.

Kira-kira sejam selepas Westerplatte dihujani pengeboman dari udara yang dianggap sebagai gelombang pengebom Stuka terhadap kota yang digambarkan sebagai salah satu pengeboman paling dahsyat dan terawal di dunia, hospital, sekolah dan pasar semuanya dianggap sebagai sasaran yang sah, sementara kelompok pelarian yang melarikan diri dibedil dari udara.

Dalam masa seminggu pasukan darat Jerman telah tiba di sempadan kota, walaupun banyak pendapat dan dakwaan melibatkan tentang kemenangan pantas Jerman ini ditolak. Ser*ngan kereta kebal di Ochota ditentang dengan Jerman kehilangan 80 buah kereta kebal dari sejumlah 220 buah yang menyer*ng.

Didorong oleh seruan gabenor Warsaw, Stefan Starzynski, para pejuang nekad menggali lubang untuk melakukan kepungan, mereka bertemp*r di setiap inci jalanan. Tuntutan Jerman untuk Warsaw menyerah pada 14 September ditolak, biarpun Jerman telah mengisytiharkan kemenangan di media mereka, pejuang Poland terus bangkit menentang di bandar itu, orang awam dan tentera Poland bergabung bersama dalam usaha terdesak untuk menghalang penjajah.

Namun takdir Warsaw, dan juga Poland, dimeterai beberapa hari kemudian pada 17 September ketika Soviet menyer*ng dari timur sekaligus memenuhi peranan mereka dalam pakatan N*zi / Soviet Molotov-Ribbentrop.

Meskipun begitu, dengan kemungkinan yang cenderung bahawa pakatan itu akan gagal, orang Poland meneruskan perjuangan di dua medan sekaligus, dengan segmen Chopin ditayangkan setiap 30 saat melalui radio untuk memberitahu dunia luar bahawa Warsaw masih milik Poland.

Walau bagaimanapun jumlah korb*n mula meningkat; pengeboman tanpa perikemanusiaan telah meragut lebih dari 50,000 nyawa orang Varsovians, Istana Diraja hangus terbakar, manakala bekalan makanan, tenaga dan air telah mencapai kekurangan di tahap yang kritikal.

Dengan janji-janji bantuan dari pihak Sekutu yang tidak kunjung tiba, bencana kemanusiaan semakin besar, ibukota itu akhirnya mengibarkan bendera putih pada 28 September. Bagi menunjukkan perspektif kepahlawanan warga Poland, kota Paris, yang dipertahankan oleh angkatan tentera terbesar di dunia, hanya memerlukan sembilan hari sahaja untuk dijatuhkan.

PENDUDUKAN

Hitl*r tiba di Warsaw dalam satu-satunya lawatan dia ke ibu kota Poland pada 5 Oktober, beliau tiba untuk upacara memeriksa perbarisan kemenangan di Al.  Ujazdowskie sebelum berangkat ke majlis resepsi di Belvedere Palace.

Sekiranya kata-katanya sebelum per*ng tidak cukup mengerikan lagi, orang awam Poland akan memahami siapa sebenarnya lelaki ini. “Keputusan Fuhrer di Poland sangat memalukan,” tulis Goebbels sejurus selepas lawatan Hitl*r. “Lebih menyerupai haiwan daripada manusia, amat primitif, bodoh dan tidak masuk akal.”

Hitl*r membahagikan Poland, beberapa bahagian dimasukkkan ke wilayah jajahan Reich, kawasan lain, termasuk Warsaw, berada di bawah Pemerintahan Umum Hans Frank, seorang pemain catur yang handal dan fanatik N*zi.

Pemerintahannya adalah kejam dan berd*rah, dia juga mencadangkan agar Ludwig Fischer dilantik sebagai gabenor Warsawa, jawatan yang akan dipegangnya hingga tahun 1945. Walaupun Fischer lebih memiliki ciri-ciri seorang birokrat, namun tidak dinafikan di bawah kekuasaannya Warsaw tetap menjadi kota yang bermandi d*rah.

Politik perkauman Reich diteruskan dengan niat terancang, dengan seluruh wilayah kota dikhaskan untuk orang Jerman sahaja. Ghetto terbesar di dunia yang pernah dilihat dibina di utara, dan Warsaw terpinggir dari sebarang kepentingan dan diperuntukkan sebagai sebuah kota yang dikhaskan untuk menerima pelarian yang diusir dari wilayah Aryan ke barat. Rakyat Poland seumpama pendatang asing di tanah sendiri.

Makanan harian dicatukan kepada 669 kalori (184 untuk orang Yahudi), dan dianggarkan seperempat penduduk hanya selamat dari kebuluran dengan kemunculan dapur sup kecemasan.

Tetapi ada lagi yang lebih teruk; dari tahun 1943, Gestapo diberi hak istimewa untuk menembak sesiapa sahaja hanya kerana disyaki melakukan kesalahan, maka tembak menembak di jalanan dan hukuman m*ti awam menjadi rutin harian.  Ini bukan bandar yang diduduki tetapi ini bandar yang dizalimi.

KEBANGKITAN

Dengan Jerman yang memiliki aset ketenteraan yang besar dan canggih, agak mengejutkan apabila Poland melahirkan gerakan penentangan atau pemberontakan yang terbesar di Eropah. Meski begitu, dengan per*ng yang menuju ke tahap penamatnya, jelaslah bahawa pemberontakan akan meninggalkan taktik partisannya dan melancarkan ser*ngan ketenteraan yang mengejutkan terhadap N*zi.

Menjelang Julai 1944, Tentera Merah Soviet yang diketuai oleh Marsekal Rokossovsky telah tiba di Wisła, dan pada 22 Julai, Fischer yang panik memerintahkan orang awam berbangsa Jerman dipindahkan dari Warsaw; segala dokumen yang sensitif dibakar dan dimusnahkan, kereta api bergerak ke arah barat ke Berlin dan semua petanda ini menunjukkan bahawa kemerdekaan hanyalah tinggal beberapa hari lagi.

Perisikan Jerman menyedari bahawa pemberontakan mungkin berlaku, namun tidak ada petanda yang jelas. Rayuan Fischer agar 100,000 orang Poland menghadirkan diri untuk membantu barisan pertahanan anti-kereta kebal tidak diendahkan, seperti juga siaran yang mengingatkan orang Poland tentang pertemp*ran mereka yang berani melawan Bolshevik pada tahun 1919-20.

Ketegangan meningkat dengan penyebaran risalah Tentera Merah yang menyeru warga Varsovian untuk bangkit secara bersenjata, ia semakin meningkat pada 30 Julai dengan pengumuman radio Soviet yang menyeru penuh semangat:

“Bangkitlah penduduk ibukota! Angkat senjata! Ser*ng Jerman! Semoga jutaan populasi pendudukmu yang kuat akan menjadi jutaan tentera yang akan mengusir penjajah Jerman dan memperoleh kemerdekaan!”

Namun, seperti petinju yang bertarung di dalam gelanggang, kedua-dua pihak masing-masing kelihatan terkunci dalam permainan menunggu, sehingga lah tentera Jerman ditempatkan pada 1 Ogos 1944 pada waktu petang dengan slogan “Warschau ist kalm.”  (Warsaw akan bertenang)

Atas perintah Jeneral Tadeusz ‘Bor’ Komorowski, jam 5 petang diisyaratkan sebagai W-Hour atau Wybuch Hour (Wybuch untuk wabak), iaitu waktu yang tepat ketika sekitar 40,000 anggota Home Army akan menyer*ng kedudukan penting Jerman.

Warsaw pada masa itu dikawal oleh 15,000 orang pengawal Jerman, walaupun Home Army memiliki kelebihan dari segi angka, pihak Poland diimbangi dengan masalah kekurangan senjata yang kronik, dan kekurangan perisai yang lengkap.

Walaupun begitu, unsur kejutan membuat Jerman panik dan huru-hara, dan di sebalik kerugian besar yang ditanggung, orang Poland berjaya menawan sejumlah sasaran strategik, termasuk bandar lama, Menara Prudential (ketika itu bangunan tertinggi di Poland), dan pejabat pos.

Hari pertama telah mengorb*nkan 2.000 nyawa warga Poland, namun untuk pertama kalinya sejak zaman pendudukan Jerman, bendera Poland akhirnya dikibarkan sekali lagi di ibu kota.

Namun, di sebalik kejayaan awal ini, masih ada beberapa perkara yang perlu diambil perhatian. Kumpulan pejuang Poland tersebar di seluruh kota, dan ramai yang gagal kekal berhubung seperti yang dirancang. Lebih membimbangkan lagi, beberapa objektif telah dilanda bencana – daerah metropolis di sekitar Al. Szucha kekal berada di tangan Jerman, begitu juga dengan lapangan terbang.

Dalam masa beberapa hari, ketibaan pasukan sokongan Jerman mula meningkat, pada 5 dan 6 Ogos tentera N*zi mengamuk di daerah Wola barat, membun*h lebih 40,000 lelaki, wanita dan kanak-kanak dalam apa yang akan dianggap sebagai salah satu episod pemberontakan yang paling dahsyat.

Di kawasan-kawasan yang dibebaskan, kehidupan berbudaya mula berkembang, lebih dari 130 penerbitan surat khabar muncul, amalan keagamaan dirayakan dan unit penghantar mesej keluar dan masuk. Lebih menggembirakan lagi, pasukan udara Sekutu buat pertama kalinya melintas dengan menurunkan pasukan payung terjun sebagai mengisyaratkan sokongan dari barat.

Ternyata, tindakan itu tidak dibiarkan begitu saja oleh Jerman, di bawah arahan komando Erich von dem Bach, mereka membalas dengan tembakan artileri berat, ser*ngan udara, kereta perisai dan kereta kebal.  Lebih teruk lagi, amalan menggunakan wanita Poland sebagai perisai manusia diperkenalkan.

Pemberontakan ini terdiri dari pelbagai campuran kaum, yang menampilkan lebih dari 4,000 wanita dalam barisan, satu unit Slovak, sejumlah orang Yahudi yang dibebaskan dari kem konsentrasi Warsaw, satu platun sukarelawan orang pekak dan bisu yang diketuai oleh seorang pegawai bernama Yo Yo, dan seorang tahanan per*ng Inggeris yang melarikan diri bernama John.

Apa yang menariknya, walaupun kelengkapan mereka tidak lengkap, satu perkara menakjubkan iaitu mereka adalah fanatik dengan kepercayaan dan ada yang hampir sanggup membun*h diri. Jumlah korb*n mereka hampir 20 kali lebih tinggi daripada yang dialami oleh orang Jerman, namun orang Poland kekal berjuang dengan berpegang kepada janji kemerdekaan.

Menghantar bekalan dari udara sangat penting jika pemberontakan berjaya, walaupun harapan mereka dihancurkan dengan Stalin yang menolak untuk mengizinkan pesawat Sekutu mendarat di lapangan terbang yang dikuasai Soviet.

Sebaliknya RAF mengatur laluan baru yang bermula dari bandar Brindisi Itali ke Warsaw, walaupun angka korb*n terbukti tinggi dengan lebih dari 16% pesawatnya musnah, dan terjunan sering tidak tepat ke lokasi ditetapkan, namun misi itu berakhir dengan 960 kotak dari 1,000 jatuh ke kawasan Jerman. Semua harapan, nampaknya tinggal untuk bergantung pada pihak Russia sahaja.

Setelah enam minggu tanpa sebarang tindakan, Rokossovsky akhirnya memberikan kebenaran untuk pasukan Poland di bawah Jeneral Berling menyeber*ngi sungai dan menyelesaikan pemberontakan. Operasi itu menjadi bencana, dan dengan korb*n yang besar dan tidak ada kemaraan lagi menyebabkan ser*ngan itu dihentikan.

Bagi pihak Soviet di Russia, satu usaha untuk menyeber*ngi Wisla sudah cukup. Maka Warsaw terpaksa berjuang sendirian. Pada waktu ini, keadaan di Kota Lama Warsaw, yang dipertahankan oleh 8,000 warga Poland, sudah tidak dapat bertahan, dan jalan keluar yang berani digali melalui saluran pembuangan yang melalui jalan bawah tanah kota itu.

Jerman sekarang bebas untuk fokus kepada menghapuskan saki-baki halangan yang tersisa. Enam ratus milimeter peluru mendarat di pusat pertemp*ran setiap lapan minit, dan jumlah korb*n meningkat ke tahap yang membimbangkan.

Rundingan penyerahan diri dimulakan pada awal September, walaupun tidak sampai akhir bulan, di mana pada saat itu semua harapan telah tiada, mereka kekal berdiri dengan tegap tanpa menunjukkan riak wajah yang berduka

Ditinggalkan oleh sekutunya, orang Poland dipaksa untuk menyerah kalah sekali lagi, kira-kira 63 hari setelah mereka bangkit menentang penguasaan Reich. “Dari d*rah yang telah ditumpahkan, dari kerja keras dan penderitaan, dari keperitan tubuh dan jiwa kita, Poland yang baru akan muncul – merdeka.”

KESAN SELEPAS PEMBERONTAKAN

Setelah menyerahkan senjata mereka di lokasi yang telah ditentukan, 11,668 tentera Poland dijadikan tawanan Jerman, mereka dikalahkan tetapi mereka merasa amat berbangga.

Pertemp*ran itu mengorb*nkan sehingga 200,000 nyawa orang awam, sementara korb*n tentera antara Jerman dan Poland bertambah lagi 40,000 orang.

Hitl*r sangat gembira dengan pemberontakan yang gagal, rancangannya untuk menghancurkan Warsaw akhirnya dapat direalisasikan. Penduduk yang tersisa diasingkan (sekitar 2,000 diyakini telah membebaskan diri dengan bersembunyi di celah runtuhan), dan orang-orang Jerman mula menghapuskan apa yang tersisa di dalam kota, dan apa yang berlaku seterusnya hanya dapat digambarkan sebagai kaedah pembun*han sebuah kota yang terancang.

Bangunan dan binaan-binaan dikira berdasarkan kepentingannya terhadap budaya Poland sebelum dimusnahkan oleh pasukan jurutera, sementara kawasan yang kurang bersejarah hanya dibakar hangus. Tidak ada yang terselamat dari penghapusan budaya ini, bahkan pokok.

“Saya telah melihat banyak kota dimusnahkan,” seru Jenderal Eisenhower setelah per*ng, “Tetapi saya tidak pernah melihat mana-mana kota menghadapi kemusnahan seperti itu.”

Kajian moden menganggarkan kos kerosakan sekitar 54 bilion dolar. Dari segi manusia, Poland mengalami lebih banyak kehilangan nyawa. Dengan pemberontakan yang hanya terhenti semasa era generasi emas, satu-satunya asas yang dapat dibangunkan oleh warga Poland baru selepas per*ng.

Golongan veteran yang terselamat pula diperlakukan dengan penuh curiga dan penghinaan oleh pemerintah komunis yang baru dilantik, yang lain dianiaya kerana dianggap bersimpati terhadap barat.

Perbicaraan Soviet pasca per*ng mensabitkan 13 pemimpin pemberontakan kerana tindakan anti-Soviet, dan selepas itu pemberontak dikutuk sebagai bodoh kerana berkhidmat untuk pemerintahan borjuasi Poland yang berakhir dalam pengasingan.

Akhirnya hari ini, peristiwa tersebut yang menggambarkan semangat jatidiri penduduk Warsaw, di mana sebelum ini ia jarang diketengahkan hingga dunia sering tertukar antara Warsaw Uprising dengan Warsaw Ghetto Uprising, buat pertama kalinya telah mendapat pengiktirafan yang sewajarnya melalui pembukaan Warsaw Rising Museum pada tahun 2004.

“Kemerdekaan melawan perhambaan. Api pemberontakan masih menyala dalam hati dan jiwa rakyat. Ia diwariskan dari generasi ke generasi seperti baton. Semangat ini mengatasi keabadikan dan kehancuran. Tentera-tentera yang bangkit ketika pemberontakan, pemergian kalian bukan sia-sia.” — Lech Wałęsa, 1994

RUJUKAN:


Bagaimana Baldi Menjadi Punca Peperαngαn?

Di Modena, Itali, terdapat sebuah bangunan yang menjadi mercu tanda bandar itu. Menara Loceng Ghirlandina yang wujud sejak abad ke-14 bukan saja berperanan sebagai pemberitahu waktu dan pembukaan pintu gerbang kota. Ia juga berperanan sebagai tempat tergantungnya punca perαng Bologna-Modena: sebuah baldi kayu oak.

Sejak 1075, konflik bersenjata sentiasa tercetus antara Modena dengan Bologna. Modena pada ketika itu merupakan sebahagian daripada negeri-negeri yang menyokong arahan Paus (papal state). Sementara Bologna pula menyokong kempen Empayar Rom Suci (Holy Roman Empire).

Walaupun ketegangan antara kedua-duanya ditamatkan pada 1122, itu bukan bermakna pertelagahan antara negara-negara kota Itali sudah berakhir. Untuk empat abad berikutnya, konflik bersenjata sentiasa timbul terutama dalam kalangan negara kota di utara Itali.

Menjelang abad ke-14, Modena muncul sebagai sebuah negara kota dominan di utara Itali. Tetapi itu juga membawa kepada pembentukan puak hitam dan putih dalam kalangan penduduk sekaligus mencetuskan perebutan kuasa dan pengaruh untuk mengetuai kota tersebut. Ini membuka ruang kepada kemunculan pesaing lama Modena, Bologna.

Persaingan kedua-dua negara kota itu kembali tercetus. Kedua-duanya saling menuduh bahawa mereka menceroboh sempadan, melancarkan serangan hendap atau pembunuhan orang awam.

Tetapi mengikut satu legenda, ketegangan kedua-dua pihak memuncak apabila sepasukan tentera Modena berjaya menyusup masuk ke Bologna pada satu malam. Pasukan itu mencuri sebuah baldi oak dari sebuah perigi kota berkenaan sebelum melarikan diri. Pihak Bologna semakin naik darah apabila mendapat tahu baldi tersebut digantung di Menara Loceng Ghirlandina.

Apabila pihak Bologna cuba meminta baldi tersebut dipulangkan, tuntutan tersebut tidak dilayan pihak Modena. Ini mendorong mereka mengumpul 30,000 tentera infantri dan 2,000 tentera kavalri sebagai membalas dendam perilaku Modena.

Modena yang mendapat sokongan Paus John XXII pula mengumpulkan 5,000 orang tentera – majoritinya tentera upahan dari Jerman. Walaupun berstatus askar upahan, mereka amat terlatih dan berpengalaman di medan perαng.

Apabila kedua-duanya bertembung di perkampungan Zappolino pada 13 November 1325, pertempuran berlangsung selama dua jam. Walaupun di atas kertas, kelebihan memihak kepada Bologna, pihak Modena mempunyai kelebihan dari segi latihan, persenjataan dan pengalaman. Akibatnya, pihak Bologna mengalami kekalahan teruk dan terpaksa berundur ke kota mereka.

Pihak Modena memilih untuk tidak mengepung Bologna. Sebaliknya, mereka mengadakan temasya di luar kota termasuk acara palio – nama lain untuk acara berlawan tombak (joust). Ia ibarat satu mesej kepada pihak Bologna: “Kamu takkan dapat kalahkan kami!” Isu ini kemudiannya diselesaikan melalui pampasan kewangan oleh kedua-dua pihak.

Bagaimanapun, ketegangan antara kedua-dua negara kota tidak berakhir di situ saja. Ia terus berlarutan selama dua abad. Dan hari ini, replika baldi yang menjadi punca pertelagahan digantung di Ghirlandina. Sementara baldi sebenar yang dicuri dari Bologna itu kini disimpan dalam peti kaca khas di Dewan Bandaraya Modena sebagai tatapan generasi hari ini.

RUJUKAN

Montanari, G. (2020, 31 Mei). How a Stolen Bucket Started a War. History of Yesterday.

Guttman, J. (2022, 10 Mac). DID MEDIEVAL ITALIANS DECLARE WAR OVER A WOODEN BUCKET?. HistoryNet.


Nama Leftenan Adnan Diabadikan Pada Kenderaan Tempur Negara

Nama Leftenan Adnan selalu disebut-sebut apabila tiba pertengahan bulan Februari bilamana kita mengingati dan menghayati semangat juang Almarhum dan kalangan anggota dan pegawai pasukan tentera dalam Rejimen Askar Melayu dalam menentang kemaraan Jepun.

Di masa kini, nama beliau diabadikan oleh Angkatan Tentera Malaysia, amnya oleh Tentera Darat dan khasnya oleh Kor Armor Diraja pada kenderaan tempur mereka.

Kenderaan tempur berperisai ini melengkapkan Tentera Darat Malaysia dengan ketumbukan infanteri mekanise (mechanized infantry) yang mana tentera boleh dihantar terus ke medan pertempuran dalam keadaan terlindung didalam kenderaan ACV-300 ini dari tembakan senjata ringan musuh, serpihan tembakan artileri dan mortar serta membolehkan serangan dan gerakan pengepungan dibuat keatas kedudukan musuh oleh pasukan infanteri dimana pada masa sama sokongan tembakan diberikan oleh  kenderaan tempur ACV-300 ini samada dengan meriam 25mm atau dengan sistem persenjataan sokongan lain seperti sistem peluru berpandu anti armor Baktar Shikan buatan Pakistan mahupun bantuan tembakan mortar.

Sesuai dengan tugas kenderaan tempur ACV-300 ini yang merupakan mata tombak tempur yang membolosi garisan pertahanan musuh bagi menghantar tentera infanteri di medan perang, ia dinamakan Adnan kerana sifatnya yang pemberani dan pantang mengaku kalah serta sedia menghadapi apa sahaja kemungkinan.

ACV-300, sejenis kenderaan tempur berunut yang mempunyai salasilah asal buatan yang datang dari negara Turki. Turki menempah dan kini mengoperasikan hampir 2249 unit ACV-15 dalam pelbagai varian dan konfigurasi persenjataan, diikuti Emiriah Arab Bersatu dengan sejumlah 136 unit pelbagai varian.

Dibangunkan oleh firma FNSS Savunma Sistemleri A.S, dengan varian asal sebagai ACV-15 untuk kegunaan angkatan tentera darat Turki, ACV 300 yang merupakan varian khusus untuk kegunaan Tentera Darat Malaysia yang dibina bersama firma FNSS dan DEFTECH adalah kenderaan tempur amfibia yang digunakan untuk membawa infanteri ke medan tempur.

Ia dilengkapi persenjataan turet meriam 25mm Sharpshooter, atau pelancar grenad Mk.19 dan turet mesingan M2 Browning bagi varian kenderaan tempur infanteri, kenderaan pelancar mortar 81mm dan 120mm serta varian pemburu armor dengan pelancar peluru berpandu anti kereta kebal Baktar Shikan buatan Pakistan. Baktar Shikan adalah peluru berpandu anti armor yang mempunyai jangkauan jarak sehingga 3000 meter dengan menggunakan panduan inframerah. Ia mampu menembusi perisai setebal 500mm atau sehingga 600mm dengan peledak iringan.

Sebanyak 211 unit ACV-300 Adnan ditempah dan dibina di Pekan, Pahang oleh Deftech dengan kerjasama firma FNSS dengan 9 varian yang berbeza bagi memenuhi keperluan Briged Infanteri Mekanise Tentera Darat yang terdiri dari 2 battalion dari 12 Rejimen Askar Melayu Diraja dan 7 Rejimen Renjer Diraja.

Pengenalan ACV-300 telah melengkapkan dan meluaskan lagi kepakaran pasukan keselamatan kita dalam membentuk Briged Mekanise, yang mana ia meningkatkan lagi keupayaan tempur dan menambah aset tempur sedia ada dalam pegangan sedia ada seperti kenderaan pengangkut berperisai Radpanzer Condor, KIFV/MIFV.

Kenderaan tempur buatan anak tempatan dengan bantuan firma Turki ini sedikit sebanyak mengurangkan kebergantungan pasukan keselamatan pada produk luar negara. Kerjasama Malaysia dan Turki diteruskan diantara firma FNSS dan Deftech yang pada masa kini sedang menghasilkan kenderaan berperisai AV-8

Sebanyak 12 unit kenderaan tempur ACV-300 Adnan telah beraksi di Lahad Datu, Sabah ketika pencerobohan kumpulan pengganas, yang mana kenderaan tempur ini bertindak sebagai unit sokongan tembakan kepada unit-unit infanteri tentera kita yang mara melawan musuh, memusnahkan kubu mereka dan lokasi-lokasi pertahanan kumpulan pengganas tersebut.

FJ


Diplomat Israel Jejak Kaki Ke Malaysia Pertama Kali

Den dengar ada cerita “Diplomat Israel jejak kaki kali pertama di Malaysia” tengah tular.

Nak dekat PRU ni macam-macam cerita ada. Biasalah kita ni pengamal politik fitnah. Kalau dah dapat modal mana nak lepaskan.

Yang fakta: diplomat Israel menyertai Forum Bandar Sedunia (“World Urban Forum” atau WUF) di KL sebagai sebahagian daripada delegasi UN-Habitat.

Yang auta dan ditokok tambah jadi “headline”: kerajaan menjalin hubungan dengan rejim haram Zionis, kerajaan nak iktiraf Israel, kerajaan jual negara ke Zionis laknatullah.

Sebelum nak sembang, kena bezakan antara diplomasi dua hala (“bilateral diplomacy”) dan diplomasi pelbagai hala (“multilateral diplomacy”).

Diplomasi dua hala ni melibatkan dua negara saja. Hubungan Malaysia-US, hubungan Malaysia-China, hubungan Malaysia-Jepun ni semua dua hala. Hok ni terserah kepada negara masing-masing untuk menjalin hubungan atau tidak dengan sesebuah negara.

Diplomasi pelbagai hala ni pula melibatkan banyak negara atas satu platform. Contohnya macam Pertubuhan Bangsa-Bangsa Bersatu (“United Nations” atau UN), Pertubuhan Perdagangan Dunia (“World Trade Organization” atau WTO), Pertubuhan Negara-Negara Asia Tenggara (ASEAN), G20, G7, BRICS (Brazil, Russia, India, China, South Africa), Pertubuhan Kerjasama Islam (“Organization of Islamic Cooperation” atau OIC) dan banyak lagi. Hok ni negara perlu ikut peraturan dan undang-undang yang ditetapkan oleh pertubuhan. Negara kalau nak buat sesuatu perlu mendapat persetujuan dari semua ahli.

Perjumpaan WUF di KL ni sebenarnya dianjurkan oleh Program Penempatan Manusia UN (“UN Human Settlements Programme”) atau UN-Habitat, Malaysia hanya bertindak sebagai pemudahcara untuk menunjukkan komitmen Malaysia terhadap UN. Yang baru-baru ni banyak-banyak negara pakat kutuk Donald Trump mengiktiraf Jerusalem sebagai ibu kota Israel tu UN lah.

Kenapa diplomat Israel bernama David Roet dibenarkan masuk Malaysia walaupun Malaysia dan Israel tidak mempunyai hubungan? Kerana mamat Roet ni bernaung di bawah UN-Habitat sebagai wakil Israel. Dia memasuki Malaysia atas kapasiti diplomat UN-Habitat, bukan sebagai diplomat Israel. Ada beza tu. Macam masa Luis Suarez bermain untuk FC Barcelona, orang tak pandang dio sebagai pemain Uruguay.

Di peringkat dua hala, pendirian Malaysia jelas dan muktamad, Malaysia tidak mempunyai sebarang hubungan rasmi dengan Israel sejak tahun 1965 selepas Tunku Abdul Rahman mengisytiharkan “persona non grata” ke atas wakil perdagangan Israel, Moshe Yegar. Cuma, tiada undang-undang yang mengatakan orang Israel tidak boleh menjejaki negara kita. Kalau tidak, tak jadilah Tun M menjemput 14 pelajar Israel dan pasukan kriket Israel ke Malaysia pada tahun 1997.

Tapi di peringkat pelbagai hala, Malaysia tidak boleh menghalang kemasukan diplomat yang mewakili pertubuhan antarabangsa di mana Malaysia merupakan ahlinya. Diplomat UN ni memiliki pasport diplomatik yang dikenali seagai “Laissez Passer” (bermaksud “Let him pass” dalam Bahasa Perancis). Menurut Konvensyen Kekebalan dan Keistimewaan Pegawai-Pegawai UN (“Convention on the Privileges and Immunities of the United Nations”) yang dipersetujui oleh Malaysia, kerajaan tak boleh menghalang kemasukan pegawai UN, dan perkara yang sama termaktub dalam Akta Organisasi Antarabangsa (Keistimewaan dan Kekebalan) Tahun 1992.

Adakah kita boleh bantah kemasukan pegawai UN yang merupakan warganegara Israel? Boleh, tapi leceh. Ia melibatkan kajian semula ke atas undang-undang UN dan undang-undang yang sedia ada seperti Akta Organisasi Antarabangsa di atas.

WUF ni bukan perjumpaan “high-level” antara pemimpin pun, ia lebih kepada perjumpaan golongan profesional dari pertubuhan-pertubuhan antarabangsa mengenai isu perbandaran. Ia bukan pasal Israel atau agenda Israel. Jadi bukanlah satu masalah kalau kita nak mempermudahkan penyertaan delegasi UN.

Media murahan kita pula pergi memetik sumber seperti The Times of Israel yang kata kononnya Israel memandang berat tentang kehadiran diplomat Roet dengan harapan ia dapat memperbaiki hubungan Israel-Malaysia. Yang korang dah tahu Yahudi tu lidah bercabang korang nak percaya buat apa? Dia orang pun pandai main persepsi lah untuk menjayakan agenda mereka.

Jadi tak perlu nak mempolemikkan isu dan melibatkan nama pemimpin negara. Atau acah-acah pandai nak kaitkan nilai dagangan Israel-Malaysia dengan insiden ini untuk membuat fitnah “Malaysia nak menjalin hubungan dengan Israel”.

#diplomasi101
#donededak


Trivia Tentang Kemurungan Yang Kita Harus Tahu

Kemurungan merupakan antara punca utama penyakit dan kecacatan mental di seluruh dunia.

1. Anggaran terkini daripada WHO mendapati lebih daripada 300 juta orang mengalami kemurungan pada hari ini. Kemurungan berbeza dengan perubahan emosi biasa. Kemurungan berbeza dengan kesedihan.

2. Kemurungan boleh mengakibatkan mangsa menderita dan tak dapat berfungsi dengan baik. Sama ada di tempat kerja, sekolah ataupun terhadap keluarga.

3. Paling teruk, kemurungan boleh mengakibatkan bunuh diri. Hampir 800 ribu orang mati setiap tahun sebab bunuh diri saja. Bunuh diri adalah punca kedua kematian bagi manusia berumur dari 15 hingga 29 tahun.

4. Setiap orang yang bunuh diri, terdapat 20 orang lain yang cuba nak bunuh diri. WHO kata, orang mati bunuh diri setiap 40 saat di seluruh dunia.

5. Walaupun banyak rawatan efektif terhadap kemurungan, tapi kurang daripada separuh yang kemurungan menerima rawatan ini. Banyak negara tidak sampai 10% pun yang menerima rawatan.

6. Antara penghalang penerimaan rawatan ini adalah disebabkan kurang maklumat tentang rawatan ini dan juga disebabkan stigma masyarakat terhadap gangguan mental (mental disorder).

7. Stigma paling biasa adalah kemurungan dianggap sebagai perkara remeh dan mangsa dianggap sebagai orang yang mahukan perhatian.

8. Mangsa menjadi takut dengan stigma ini lalu kemurungan itu disembunyikan dan tak mahu menerima rawatan. Malah, mereka tidak mendapat sokongan daripada kenalan terdekat.

9. Bebanan kemurungan dan masalah mental yang lain telah meningkat di seluruh dunia. Sejak tahun 2005 hingga 2015, ia telah meningkat lebih daripada 18%.

10. Kemurungan berpunca daripada interaksi sosial, faktor psikologi dan juga biologi. Orang yang menempuh kehidupan yang membebankan seperti menganggur, trauma, kena buli, tekanan kerja adalah orang yang selalunya mengalami kemurungan.

11. Kemurungan mengakitbatkan kita tak dapat berfungsi dengan baik. Sama ada dari segi emosi, fizikal dan psikologi. Buat semua benda tak jadi dan tak produktif.

12. Menurut statistik yang dikeluarkan oleh WHO, negara-negara miskin adalah penyumbang kemurungan dan bunuh diri yang tertinggi.

13. Kecuali negara Korea Selatan di tangga ke-10, Jepun di tangga ke-16 dan Amerika Syarikat di tangga ke-48 daripada 183 negara yang dikaji selidik.

14. Pada tahun 2015, bunuh diri adalah punca ke-17 kematian manusia di seluruh dunia. Di Amerika ia adalah punca yang ke-10.

Sumber: World Health Organization (WHO)


45 Trillion Dirampas Dari India Sepanjang British Menjadi Penjajah

itu terjejas termasuk dari segi ekonomi. Dan bukan satu rahsia, peluang itu direbut oleh penjajah bukan saja untuk memperkayakan perbendaharaan mereka tetapi juga mengukuhkan gerakan imperialisme mereka. Contoh paling mudah, India semasa dijajah British.

Selama bertahun-tahun, ramai mendakwa usaha penjajahan Britain di India langsung tidak memberi manfaat ekonomi kepada London dan terpaksa ditanggung atas dasar ihsan. Senang cerita, penjajahan Britain di India bersifat belas kasihan, satu naratif yang cuba dijaja sebagai sebahagian daripada mentaliti beban orang putih dan anggapan orang-orang sebegini sebagai tidak bertamadun.

Tetapi, pakar ekonomi terkenal India Utsa Patnaik mendedahkan naratif sebegini sebagai palsu belaka. Berdasarkan satu artikel yang diterbitkan dalam Columbia University Press, Patnaik merumuskan kos sebenar penjajahan Britain ke atas India selepas meneliti data cukai dan perdagangan kedua-dua negara dari 1765 hingga 1938 ialah AS$45 trilion. Ya, AS$45 trilion!

Jika dilihat dari konteks hari ini, angka tersebut 17 kali ganda lebih banyak berbanding KDNK United Kingdom. Jadi, bagaimana ia boleh mencecah jumlah sebegitu rupa?

Ia berlaku akibat sistem perdagangan. Sebelum tahun 1765, Britain membeli barang komoditi seperti tekstil dan makanan dan membayar kerajaan-kerajaan yang memperdagangkan komoditi tersebut dengan wang perak. Tetapi selepas tahun 1765, Syarikat Hindia Timur Inggeris (SHTI) bertapak di India dan melaksanakan dasar monopoli ke atas perdagangan negara itu.

Monopoli ini dicapai menerusi satu sistem yang dipanggil sistem cukai dan dagang. Apabila SHTI mengutip cukai di India, sepertiga daripada hasil cukai berkenaan digunakan untuk membeli komoditi-komoditi negara itu untuk tujuan penggunaan British. Realitinya, SHTI mendapat barang-barang tersebut secara percuma dengan menggunakan wang cukai yang diambil daripada rakyat seperti petani dan penenun.

SHTI tahu sekiranya skim penipuan mereka diketahui, ia sudah pasti akan menimbulkan pemberontakan terhadap pemerintahan mereka. Justeru, mereka memastikan individu yang bertanggungjawab untuk mengutip cukai dan membeli barang dagangan bukan orang yang sama.

Sesetengah daripada barang dagangan dieksport ke Britain untuk kegunaan domestik dengan bakinya dieksport semula ke negara-negara lain. Taktik sebegini membenarkan Britain mengimport lebih banyak komoditi termasuk tar, kayu balak dan besi yang amat diperlukan untuk sektor perindustriannya. Pendek kata, nadi utama Revolusi Perindustrian Britain sebenarnya dibiayai oleh sistem curian yang sistematik mereka ke atas India.

Selain itu, dengan mengeksport semula komoditi dagangan ke tempat lain, mereka boleh menjual komoditi tersebut dengan harga jauh lebih mahal berbanding harga asal. Ini membolehkan mereka meraih keuntungan berlipat kali ganda dari taktik berkenaan.

Jika ada menyangka keadaan akan berubah selepas penubuhan British Raj menggantikan SHTI berikutan impak Pemberontakan India 1857, sangkaan itu ternyata meleset. Walaupun dasar monopoli yang diamalkan sebelum ini ditamatkan dan peniaga-peniaga komoditi dibenarkan mengeksport semula, semua bayaran pengeksportan tetap berakhir di London berikutan penguatkuasaan sistem cukai dan dagang British.


Noor Inayat Khan – Perisik India Berdarah Raja

Semasa Perang Dunia Kedua (WWII), pihak Axis melancarkan perang dalam pelbagai bentuk terhadap pihak Bersekutu termasuk perang perisikan. Keadaan ini memaksa Britain yang berada di barisan hadapan Teater Eropah ketika itu menubuhkan pasukan Special Operations Executive (SOE), satu organisasi yang giat melakukan aktiviti perisikan, sabotaj dan membantu pejuang partisan di negara-negara yang dijajah rejim Nazi Jerman. Umum mungkin mengetahui Violette Szabo dan Odette Hallowes tetapi tidak ramai mengetahui peranan yang dimainkan Noor Inayat Khan semasa bersama SOE.

Namanya mungkin tidaklah dikenali berbanding dua rakannya dalam SOE itu tetapi Noor mempunyai latar belakang kekeluargaan yang menarik. Bapanya Inayat Khan merupakan tokoh nasionalis India dan merupakan pengasas kepada Pergerakan Sufi Antarabangsa. Sementara moyangnya ialah Tipu Sultan atau nama sebenarnya Fateh Ali Sahab Tipu, salah seorang daripada Sultan dari Kesultanan Mysore di India. Inayat juga mempunyai hubungan baik dengan tokoh-tokoh kemerdekaan India seperti Jawaharlal Nehru dan Mahatma Gandhi, satu perkara yang menggusarkan kerajaan British di London. Justeru, ini menyebabkan Noor sekeluarga menetap berpindah ke Perancis iaitu di pinggir kota Paris di sebuah kediaman yang dipanggil Fazal Manzil (Rumah Yang Diberkati).

Sebelum WWII meletus, Noor melanjutkan pelajaran dalam jurusan psikologi kanak-kanak dan banyak menghabiskan masa menulis cerita-cerita hebat seperti pementasan teater Aede of the Ocean and Land. Minatnya terhadap bidang muzik yang dipengaruhi oleh ayahandanya Inayat Khan dan ini turut mendorongnya mempelajari muzik. Cerita-cerita tradisional India yang direkodkan beliau menerusi satu tajuk Twenty Jataka Tales dan diterbitkan oleh Le Figaro pada tahun 1939.

Selepas perang meletus pada tahun 1939, Noor mula mendapat latihan sebagai jururawat bersama Pertubuhan Palang Merah Perancis. Bila kerajaan Perancis di bawah pimpinan Marshall Philippe Petain menyerah kalah kepada Jerman pada tahun 1940, beliau bersama ibu dan kakaknya berjaya melarikan diri kembali ke Britain dengan bot pada November tahun sama. Walaupun sedar ajaran Sufi menekankan kepada soal keamanan, bagi Noor apa yang berlaku ketika itu merupakan sesuatu yang tidak boleh diterima. Ini mendorongnya menyertai Pasukan Bantuan Tentera Udara Wanita (WAAF) sebagai operator wayarles dan tidak lama selepas itu, bakatnya menarik perhatian pencari bakat SOE.

Bagaimanapun, tidak ramai yang gembira melihat Noor berada dalam SOE. Ini kerana bagi yang sudah masak dengan ajaran sufi atau latar belakang keluarganya terutama ayahnya Inayat Khan, sudah pasti mereka merasa skeptik dengan kebolehannya sebagai perisik. Malah, kecurigaan mereka juga semakin bertambah apabila beliau mengakui tidak boleh berbohong. Tetapi semua itu diatasi menerusi personaliti cekalnya dan bagi pegawai-pegawai atasan SOE, mereka tahu Noor boleh melakukan peranan sebagai perisik dengan jayanya.

Selepas direkrut pada tahun 1942 dan mendapat latihan secukupnya, beliau dihantar ke Perancis dan diberi peranan sebagai operator radio. Tugas operator radio merupakan satu tugas merbahaya semasa WWII kerana setiap frekuensi mereka dipantau rapi pasukan polis rahsia Nazi Jerman atau Gestapo. Jika pihak Gestapo dapat mengesan frekuensi siaran mereka, operator tersebut akan ditahan, dipenjarakan di kem tahanan atau dihukum mati. Secara ringkas, jangka hayat bagi operator radio semasa WWII ialah enam minggu saja.

Dan seperti dijangka, ramai ejen berjaya ditahan Gestapo tetapi mereka gagal mengesan kedudukan beliau. Ini kerana Noor beroperasi di bawah nama pasport palsunya, Madeleine atau Nora Baker dan ini membolehkannya terus beroperasi di Paris tanpa pengetahuan mereka. Namun, semua itu berubah pada Oktober 1943 apabila beliau dikhianati adik/kakak salah seorang rakannya. Menurut penulis biografi beliau Shrabani Basu, ini berlaku disebabkan rasa cemburu terhadap kecantikannya dan ramai lelaki meminatinya. Bagi Basu, motif tersebut sudah mencukupi untuk individu berkenaan mendedahkan namanya kepada Gestapo.

Walau bagaimanapun, jika ada menyangka beliau akan mengalah bila ditahan, anda salah. Hakikatnya, Noor melawan habis-habisan semasa rumahnya diserbu Gestapo. Menurut Basu, pihak Gestapo terpaksa menggunakan enam lelaki berbadan tegap untuk menahannya. Tetapi itu tidak menghalang Noor dari menggigit mereka sehingga berdarah. Semasa dalam tahanan, beliau melancarkan dua cubaan melepaskan diri tetapi dua cubaan berkenaan berjaya dipatahkan Gestapo. Noor diseksa berulang kali oleh Gestapo dengan harapan beliau mendedahkan rahsia sistem komunikasi Britain dan siapa orang hubungannya tetapi tidak berhasil. Malah menurut Basu, beliau langsung tidak mendedahkan identiti sebenar dirinya dan mereka tidak tahu bahawa beliau sebenarnya seorang India. Tetapi Noor gagal memusnahkan buku log komunikasinya dan maklumat tersebut digunakan Gestapo untuk menjerat beberapa lagi ejen British.

Selepas hampir setahun dalam tahanan, Noor kemudiannya dipindahkan ke salah satu kem tahanan paling terkenal di Nazi Jerman iaitu Dachau. Apabila tiba di Dachau, beliau sekali lagi diseksa dan akhirnya ditembak sampai mati oleh skuad penembak Schutzstaffen (SS) bersama tiga lagi perisik wanita. Pada ketika itu, wanita jelita ini baru berusia 30 tahun. Sebelum ditembak, Noor melaungkan Liberte yang bermaksud bebas dalam Bahasa Perancis.

Walaupun Noor tidak sempat berkahwin atau menimang cahaya mata, legasinya diteruskan oleh anak saudaranya Pir-Zia Inayat Khan. Pir-Zia yang kini merupakan Pengerusi Pergerakan Sufi Antarabangsa menganggap ibu saudaranya itu banyak berjasa kepada manusiawi. Beliau menambah, “Beliau amat berdedikasi kepada perjuangan menyatukan manusia tanpa mengira agama dan bangsa, satu perjuangan di mana menyedari kebaikan dan kecantikan manusiawi. Tanpa orang sepertinya, dunia ini pasti akan hancur berkecai. Ibu saudara saya tahu beliau memilih misi yang paling merbahaya dalam perang. Beliau sedia menggadaikan nyawanya atas nama kebebasan. Legasi Noor ialah mesej di mana manusiawi itu satu keluarga dan tiada panggilan yang lebih tinggi daripada berkhidmat atas nama keamanan dan keadilan walaupun ia boleh mengancam nyawa.”

Pir-Zia turut menambah sekiranya ibu saudaranya itu masih hidup selepas WWII, Noor pasti akan menumpukan usahanya kepada pelbagai usaha membabitkan cinta dan keamanan di seluruh dunia. Dan penulis biografinya, ini termasuk membantu perjuangan kemerdekaan India. Basu menambah, “Walaupun Noor percaya bahawa Britain patut memberi kemerdekaan kepada India, beliau juga percaya bahawa pemimpin-pemimpin India tidak seharusnya menekankan usul kemerdekaan tatkala Britain sedang sibuk berperang di dua teater iaitu Teater Eropah dan Teater Pasifik. Abangnya, Hidayat percaya sekiranya Noor terselamat selepas perang, perjuangan seterusnya ialah perjuangan kemerdekaan India.”

SUMBER

1. Woolf, Christopher. (2017). PRI.org. The Indian spy princess who died fighting the Nazis. https://www.pri.org/stories/2017-02-07/indian-spy-princess-who-died-fighting-nazis

2. Connor, Laura. (2018). Daily Mirror. The remarkable forgotten story of Indian princess Noor Inayat-Khan who sacrificed her life to fight fascism. https://www.mirror.co.uk/news/uk-news/remarkable-forgotten-story-indian-princess-13087177

3. Dalton, Samantha. (2012). BBC. Noor Inayat Khan: The Indian princess who spied for Britain. https://www.bbc.com/news/uk-20240693


Pendaratan di Bulan Bukan Lakonan

Konspirasi ni mula setelah program misi ke Bulan ini tamat pada tahun 1970-an. Kebangkitan teori konspirasi ni awalnya takde kena mengena dengan misi ke Bulan, tetapi lebih kepada runtuhnya kepercayaan rakyat terhadap kerajaan Amerika Syarikat pada ketika itu.

Wabak konspirasi ini berjangkit ke seluruh Amerika Syarikat sejak tahun 1970-an. Konspirasi ni terjebak ke program misi ke Bulan.

Mereka sendiri yang mencipta konspirasi ni dan akhirnya mempengaruhi semua orang termasuklah segelintir di bumi Malaysia ni.

Bukti visual merupakan peralatan yang paling ampuh digunakan oleh pendokong teori konspirasi.

Kemudian, ‘realiti’ konspirasi itu dibentuk dengan mengukuhkan idea bahawa “apa yang kita lihat, tidak semestinya betul dan ini semua adalah lakonan”.

Kepekatan teori konspirasi ke Bulan ini semakin popular apabila Hollywood memfilemkan Capricorn One yang menggambarkan pendaratan ke Marikh adalah palsu.

Walau bagaimanapun, pelbagai teori-teori konspirasi berkenaan pendaratan ke Bulan telah pun disanggah.

Antara hujah mereka ialah ketiadaan bintang yang kata mereka jelas sekali bukti penggambaran studio.

Pertama sekali, harus diingati bahawa pendaratan Apollo 11 berlaku ketika siang di Bulan. Maka bintang akan dimalapkan cahaya Matahari, lebih-lebih lagi memandangkan sinaran Matahari dipantulkan permukaan Bulan.

Perkara yang sama berlaku di Bumi pun yang mana tiada bintang dapat dilihat semasa siang.

Para angkasawan juga tak terdedah kepada kesan radiasi. Kapal Apollo melepasi lingkaran radiasi ini dalam masa dua jam. Sepanjang masa tersebut, mereka dilindungi kemas oleh bahan aluminum kapal tersebut. Malah, perjalanan program Apollo juga dirancang dengan rapi.

Pihak yang mempertikaikan kejayaan ini atas faktor radiasi lingkaran Van Allen akhirnya diberikan tamparan hebat apabila Dr. James Van Allen sendiri menempelak hujah mereka.

Antara yang paling popular adalah bendera yang dipacak Neil Armstrong dikatakan berkibar. Umum diketahui bahawa Bulan tidak mempunyai tiupan angin. Apa yang tidak diketahui ramai adalah bendera ini sebenarnya dipasang pada rod yang berbentuk L agar fabrik bendera ini tidak tergantung.

Banyak lagi andaian mereka sebenarnya. Setiap satunya telahpun dijelaskan. Namun penjelasan ini peliknya tak digunapakai sepertimana hujah pertikaian diulang pada setiap masa sehingga merosakkan fikiran umat manusia.

Lebih keruh lagi apabila golongan ilmuwan menggunakan platform ceramah untuk menyebarkan teori konspirasi tanpa asas sebegini.

Oleh: Azizul Farhan

Teori konspirasi sentiasa beredar dan seharusnya kita bijak membezakan mana satu benar dan palsu. MENCABAR TEORI KONSPIRASI ialah jawapannya. Dapatkan di link sekarang! https://bit.ly/mencabarteorikonspirasishopee


Percubaan Merampas Jasad Iskandar Agung (Alexander The Great)

Setiap kali menonton filem genre kecurian/rompakan (heist), protagonis sentiasa mengingatkan krewnya bahawa kelajuan merupakan kunci kejayaan setiap rompakan. Baik Inception hinggalah Ocean’s Eleven dan Fast & Furious 5, elemen ini amat ditekankan. Tetapi ia gagal difahami dengan baik oleh para panglima Alexander the Great.

Susulan kemangkatan pemerintah Macedon itu pada 323 SM, tiada siapa mengetahui siapa pengganti baginda yang seterusnya. Alexander mangkat tanpa meninggalkan sebarang waris. Tetapi bagi ramai individu berkepentingan, inilah juga peluang untuk mengukuhkan tuntutan mereka terhadap takhta empayar yang luas itu.

Salah seorang yang mengintai peluang ialah Perdiccas, jeneral tentera Alexander. Beliau berharap dengan menyempurnakan upacara pemakaman baginda sekitar Anatolia, ia cukup untuk mengukuhkan tuntutannya mengambil alih takhta. Anatolia dipilih kerana itu merupakan pusat pemerintahan tidak langsung Perdiccas.

Tetapi salah seorang pesaingnya kurang senang dengan idea Alexander dimakamkan di situ. Bagi pengasas Dinasti Ptolemy dan Gabenor Macedon Mesir, Ptolemy, lebih baik baginda dimakamkan di Mesir. Selain bertujuan mengukuhkan kedudukannya, ia juga wilayah yang menempatkan kota yang diasaskannya iaitu Iskandariah.

Lantas, Ptolemy berpakat dengan Jeneral Arrhidaeus yang mengetuai rombongan membawa keranda emas Alexander agar mengalihkan perjalanan ke Memphis, Mesir setibanya mereka di utara Syria. Tetapi satu halangan menyukarkan rancangan ‘rompakan’ ini: pergerakan 64 ekor keldai yang perlahan.

Hal ini disedari oleh Perdiccas selepas mendapat tahu rombongan Arrhidaeus bergerak ke arah Memphis. Bagi menyekat pergerakan mereka, satu pasukan kecil digerakkan bagi memintas mereka. Malangnya, Ptolemy turut mendapat idea sama bagi membantu rombongan Arrhidaeus tiba di Mesir.

Lantas, beliau menggerakkan ketumbukan tentera Yunani yang besar untuk ‘menyambut’ rombongannya di selatan Damsyik. Bila ditanya mengapa beliau berbuat demikian, Ptolemy beralasan ia dilihat sesuai dengan status Alexander sebagai pembina empayar.

Sedar pasukan mereka tidak boleh menandingi angkatan Ptolemy, angkatan kecil Perdiccas berangkat pulang. Sementara rombongan Arrhidaeus meneruskan perjalanan ke Mesir dan menyempurnakan upacara pemakaman di Memphis.

Tetapi itu bukan bermakna pertarungan merebut jasad Alexander sudah berakhir. Pembesar-pembesar Macedon yang ingin merebut kuasa kemudiannya terlibat dalam kempen perebutan kuasa yang dikenali sebagai Perang Pewaris (War of the Successors).

RUJUKAN

Barrett, C. (2022, 1 Oktober). THE SLOWEST HEIST IN HISTORY: THE HIJACKING OF ALEXANDER THE GREAT’S BODY. HistoryNet.


Seppuku – Ritual Membelah Perut Oleh Samurai

Seppuku dilakukan
dengan tindakan membelah perut dari kiri kanan menggunakan senjata seperti
pisau pendek seperti Tanto selain pengunaan Tachi yang merupakan pedang panjang
atau Wakizashi turut dicatatkan untuk membelah perut sendiri. Barat mengenali
Seppuku sebagai Harakiri.

Seppuku pada pandangan
budaya Jepun merupakan sebuah ritual bunuh diri yang dilakukan oleh kelas
samurai ketika zaman feudal Jepun, yang biasanya akan berlaku atas beberapa
faktor tertentu. Sebagai contoh, apabila seorang samurai dikepung oleh musuh,
maka Seppuku dilakukan supaya samurai tersebut mati dalam keadaan penuh maruah
daripada ditangkap oleh musuh. Kematian yang dipilih oleh pengamal Seppuku ini juga
ialah sebahagian daripada falsafah Bushido, sebuah kod pahlawan yang dipegang
oleh para samurai.

Biasanya ia dilakukan
juga untuk mengelakkan daripada diseksa hidup-hidup oleh musuh demi memperoleh
maklumat rahsia. Selain ia dilakukan secara sukerela oleh samurai, Seppuku juga
merupakan sebahagian daripada hukuman yang dijalankan ke atas Samurai yang
telah melakukan jenayah yang cukup berat. Seppuku sebagai bentuk hukuman
bermula pada sekitar 1400-an.

Biasanya pengamal Seppuku akan mengupah orang kedua yang digelar sebagai
kasihakunin yang akan memancung kepala samurai yang melakukan Seppuku demi
memberikan kematian segera berbanding mati dalam keadaan yang perlahan dan
terseksa selepas membelah perut sendiri dengan tanto. Demi menunjukkan rasa
hormat, kepala tidak dipancung sepenuhnya, sebaliknya sebahagian sahaja supaya
kepala tidak terpisah dengan badan. Adalah amat diharamkan sama sekali mereka
yang bukan dari kasta Samurai untuk melakukan Seppuku.

Ketika era Edo (1600 –
1867 Masihi), Seppuku dilakukan dengan diiringi dengan ritual yang saya kira
agak indah. Ia biasanya melibatkan Seppuku yang telah dirancang awal bukannya
yang terjadi ketika di tengah-tengah medan pertempuran. Samurai yang terlibat
dalam Seppuku ini akan mandi dan dipakaikan dalam jubah putih serta akan
dihidangkan dengan makanan kegemarannya sebagai hidangan terakhir.

Samurai tersebut juga
akan membaca puisi yang berkaitan dengan kematian sebelum membuka kimono
putihnya, lalu mengambil senjata yang akan digunakan dalam melakukan Seppuku.
Selepas membelah perutnya dari kiri ke kanan, kaishakunin akan memancung
kepalanya, meninggalkan beberapa cebisan daging bagi mengelakkan kepalanya
terus tercabut dari tubuh.

Terdapat juga sejenis
Seppuku yang dijalankan ketika zaman feudal Jepun dulu yang dikenali sebagai
kanshi di mana melibatkan seorang samurai yang tidak puas hati dengan tindakan
tuannya ketika itu lalu merasakan hanya dengan kematian sahaja mampu
menunjukkan rasa protesnya.

Si pengamal akan
membelah perutnya sebelum membalut luka itu. Lalu, dia akan muncul di hadapan
tuannya serta membuka balutan lukanya dan menunjukkan kesan belahan tadi
hadapan para tuannya sebelum dia meluahkan rasa tidak puas hatinya dalam sebuah
ucapan.

Kaum perempuan juga
mempunyai ritual yang agak serupa seperti Seppuku yang dipanggil sebagai Jigai
di mana melibatkan isteri kepada samurai yang melakukan ritual ini kerana suami
mereka melakukan Seppuku atau telah melakukan perkara yang memalukan. Ia juga
dilakukan untuk mengelak daripada ditangkap oleh tentera musuh lalu menjadi
mangsa rogol.

Berbeza dengan Seppuku, Jigai melibatkan tindakan membelah tekak sendiri menggunakan tanto. Setiap wanita Jepun diajarkan cara melakukan Jigai pada usia kecil lagi. Sebelum melakukan jigai, seorang wanita Jepun akan mengikat kedua-dua kakinya rapat-rapat seperti dalam gambar di bawah. Ini bagi memastikan mereka mati dalam keadaan yang paling bermaruah sekali.

RUJUKAN:

Rankin, Andrew (2011). Seppuku: A History of Samurai Suicide. Kodansha International. Seward, Jack (1968). Hara-Kiri: Japanese Ritual Suicide. Charles E. Tuttle


Belanjawan 2020 Berita Buruk Buat Petani, Nelayan, Belia Desa dan Hartanah

1. Peruntukan Industri Padi dan Beras dipotong daripada RM69.2 juta kepada RM66.1 juta.

2. Peruntukan Pertanian dipotong daripada RM194.1 juta kepada RM180 juta.

3. Peruntukan Perikanan dipotong daripada RM178.5 juta kepada RM177 juta.

4. Peruntukan Pembangunan Usahawan Desa dipotong daripada RM2 juta kepada RM1.6 juta.

5. Peruntukan Bekalan Makanan Negara dipotong daripada RM1.393 bilion kepada RM1.314 bilion.

6. Peruntukan Lembaga Getah Malaysia dipotong daripada RM10 juta kepada RM0.

7. Peruntukan Lembaga Kemajuan Ikan Malaysia (LKIM) dipotong daripada RM156 juta kepada RM143 juta.

8. Peruntukan Institut Penyelidikan dan Kemajuan Pertanian Malaysia (MARDI) dipotong daripada RM215 juta kepada RM212 juta.

9. Peruntukan Industri Agromakanan dan Keusahawanan Tani dipotong daripada RM262 juta kepada RM244 juta.

10. Peruntukan kepada Lembaga Pemasaran Pertanian dan Pertanian Persekutuan (FAMA) dipotong daripada RM182 juta kepada RM171 juta.

11. Peruntukan kepada Lembaga Perindustrian Nenas Malaysia (LPNM) dipotong daripada RM31.8 juta kepada RM31.4 juta.

12. Peruntukan Lembaga Koko Malaysia dipotong daripada RM32 juta kepada RM30 juta.

13. Peruntukan Lembaga Pertubuhan Peladang (LPP) dipotong daripada RM190 juta kepada RM164 juta.

14. Peruntukan kepada Latihan Kemahiran Pertanian dipotong daripada RM47.9 juta kepada RM41 juta.

15. Peruntukan Perindustrian Kayu Malaysia (MTIB) dipotong daripada RM5 juta kepada RM0.

16. Peruntukan Pembangunan Komoditi dipotong daripada RM80 juta kepada RM79 juta.

17. Peruntukan Kemajuan Masyarakat (KEMAS) dipotong daripada RM143 juta kepada RM138 juta.

18. Peruntukan Kemajuan Tanah dan Wilayah dipotong daripada RM9.8 juta kepada RM9.5 juta.

19. Peruntukan Institut Kemajuan Desa dipotong daripada RM13.9 juta kepada RM13.5 juta.

20. Peruntukan Pembangunan Belia dan Sukan dipotong daripada RM488 juta kepada RM362 juta.

21. Peruntukan Majlis Sukan Negara dipotong daripada RM88.6 juta kepada RM14 juta.

22. Peruntukan Institut Sukan Negara dipotong daripada RM15.8 juta kepada RM14 juta.

23. Peruntukan Pembangunan Kemahiran Belia dipotong daripada RM207 juta kepada RM198 juta.

24. Peruntukan Pengairan dan Saliran Pertanian dipotong daripada RM11.5 juta kepada RM11.4 juta.

25. Peruntukan Perkhidmatan Veterinar dipotong daripada RM150.6 juta kepada RM142 juta.

26. Peruntukan PRIMA (Perbadanan PRIMA Malaysia) dipotong daripada RM25 juta kepada RM20 juta.

27. Peruntukan Kesejahteraan Bandar dipotong daripada RM14.9 juta kepada RM11 juta.

28. Peruntukan Lembaga Kemajuan Pertanian Muda (MADA) dipotong daripada RM119 juta kepada RM111 juta.

29. Peruntukan Lembaga Kemajuan Pertanian Kemubu (KADA) dipotong daripada RM78 juta kepada RM75 juta.

30. Paling melampau ialah warga asing kini boleh beli hartanah dari harga bermula RM600 ribu berbanding RM1 juta sebelum ini.

Penulis merupakan Pensyarah Program Sains Politik Universiti Kebangsaan Malaysia (UKM)


Benarkah Lembah Bujang Ialah Tamadun India? – Teguran Untuk Menteri Sumber Manusia

Menteri Sumber Manusia mendakwa bahawa dia tak pernah kata Melayu bukan pendatang. Tapi dalam masa yang sama seperti yang dilaporkan oleh Sinar Harian, katanya dia sekadar mengatakan bahawa kaum India dah ada di Tanah Melayu sejak 2500 tahun dulu terutama di Lembah Bujang, menyebarkan ajaran Hindu di situ.

Kalau saya jumpa menteri ni dengan ular, saya katuk menteri ni dulu. Berpusing macam gasing. Untuk pengetahuan pak menteri, pada 2500 tahun dulu tu, agama Hindu-Buddha masih belum sampai di Kedah Tua. Pada penemuan terbaru oleh sarjana tempatan, mereka berhujah bahawa penduduk Kedah Tua tidak pernah terpengaruh dengan proses Indianisasi. Bahkan seawal 2500 tahun dulu, penduduk tempatan di Sungai Batu menyembah Gunung Jerai.

Adapun proses kedatangan Hindu-Buddha ke Alam Melayu adalah pada abad selepas Masihi. Itupun ia sudah diadunkan dengan kepercayaan masyarakat tempatan. Contoh bukti hidup masyarakat tempatan bukan India yang beragama Hindu adalah di Bali sana. Pelbagai perayaan dan ritual masyarakat Bali yang merupakan keturunan pendiri Majapahit adalah tidak ada kaitan dengan mana-mana di India.

Contohnya, apakah orang India menyembah Sang Hyang Widiyasa atau Acintya seperti mana masyarakat Bali? Tidak sebab konsep ketuhanan Hinduism di Bali sudah berubah dan disegerasikan dengan kepercayaan tempatan. Hinduism di Bali adalah salah satu daripada cabang kepercayaan monoteism di dunia tau, berbeza dengan yang diamalkan di India! Contoh lain, pengunaan kalendar Pawukon dan perayaan Galungan adalah contoh betapa menjadi seorang Hindu, tidak semestinya menjadi seorang India seperti mana orang Melayu dalam sejarah.

Adapun, masyarakat Melayu sebelum Islam memang terkenal sebagai pengganut agama Hindu-Buddha, atau lebih jelas, mereka lebih rapat dengan agama Buddha dengan kebanyakan empayar Melayu sebelum Islam adalah memeluk agama Buddha dan terkenal dengan tradisi keilmuan dan penyebaran agama Buddha. Contohnya ialah Srivijaya dan Dharmasraya. Mazhab kebanyakan kerajaan Melayu pra-Islam ialah Buddha Mahayana. Agama tidak pernah bermaksud merujuk kepada bangsa.

Srivijaya memang terkenal sebagai pusat pembelajaran dan penyebaran agama Buddha sekurang-kurangnya pada abad ke-7 Masihi dahulu. Contoh tokoh-tokoh agama Buddha yang belajar di Srivijaya sebelum menyebarkan ilmu ialah Atisa. Tokoh agama Buddha ini telah dididik oleh seorang pendeta Buddha berbangsa Melayu dan berdarah diraja yang dikenali dengan nama Dharmakirti Suvarnadvipa. Keilmuan Dharmakirti di dalam ajaran Buddha telah menarik kedatangan para pelajar bukan sahaja dari benua India, malahan turut menarik para pelajar dari rantau Asia Timur.

Setelah menamatkan pengajian agama Buddha, Atisa meninggalkan Srivijaya dan kembali ke benua India. Atisan ini kemudiannya telah menyebarkan agama Buddha yang dipelajarinya di Tanah Tinggi Tibet.

Penyebaran agama Buddha oleh Empayar Melayu Srivijaya dapat dilihat ketika empayar ini menakluk Jawa Tengah pada 732 Masihi, kita dapat melihat Jawa yang ketika itu kuat dengan ajaran Hindu sudah mula menerima pengaruh Buddha melalui Dinasti Sailendra. Atas sebab itu, pembinaan monumen Buddha seperti Candi Borubudur berdiri di bumi Jawa.

Selain itu Tanah Melayu ketika itu, ditemui juga pelbagai objek yang berkaitan dengan agama Buddha seperti votive tablet yang merupakan objek keagamaan yang berkaitan dengan agama Buddha. Ini dapat dijumpai disekitar semenanjung Tanah Melayu seperti di Perlis, Lembah Bujang dan juga Ulu Sungai Kelantan. Objek-objek ini biasanya mengandungi mantera dan ritual keagamaan Buddha itu sendiri.

Sekali lagi saya menegaskan bahawa sesungguhnya agama tidak pernah menunjukkan bangsa seseorang. Kalaulah sedemikian, sudah lama kerajaan Mughal di India bermaksud kerajaan Arab atau kerajaan Turki Uthmaniyah itu milik Arab kerana agama mereka. Cumanya, saudara orang Melayu iaitu orang Jawa yang terkenal dengan kuatnya mereka beragama Hindu sebelum cahaya hidayah Islam sampai kepada mereka.

Tolonglah pak menteri faham konsep ini!

Bacaan lanjut:

Rusyahira Abdullah, Yunus Sauman Sabin & Adnan Jusoh (2016) Votive Tablet Dalam Masyarakat Melayu Tradisional. UPSI

Md. Salleh Yaapar. (2014) Peri Nama, Asal Usul dan Identiti Melayu: Ke arah Pencerahan yang Dinantikan. Dewan Bahasa Dan Pustaka

Paul Michel Munez (2004) Early Kingdom Of The Indonesian Archipelago And The Malay Peninsula.

Apa Yang Boleh Tamadun Melayu Manfaatkan daripada Tamadun Tibet? Kertas kerja oleh Tee Boon Chuan

Ahmad Jelani Halimi (2008) Sejarah Dan Tamadun Bangsa Melayu. Utusan Publication.


Apa Itu Liberalism?

Liberalism adalah idea yang terarah sepenuhnya kepada tingkah laku manusia di dunia ini.

Liberalism tidak mempunyai matlamat utama selain daripada mempertingkatkan kesejahteraan lahiriah dan kebendaan. Jadi fokusnya lebih pada ekonomi dan sosial.

Ia tidak memberikan perhatian secara langsung kepada upaya memenuhi keperluan rohani dan metafizik manusia.

Liberalisme menghasratkan kesejahteraan untuk semua, bukan sekelompok saja.

Berikut merupakan dasar-dasarnya,

1. Hak Milik

Liberalism mahu semua orang mempunyai hak milik peribadi. Dengan mempunyai hak milik inilah yang membuatkan manusia sejahtera.

Kau akan rasa sejahtera dari segi lahiriahnya apabila mempunyai kereta sendiri, rumah sendiri, baju sendiri dan lain-lain.

2. Kebebasan

Kebebasan di sini bukan bermaksud kau bebas menganut agama apa pun dan agama mana-mana boleh masuk ke dalam masyarakat. Macam aku cakap, liberalism tak kacau bab-bab agama.

Apa yang dimaksudkan kebebasan di sini adalah liberalism mahu semua orang bebas daripada sebarang bentuk perhambaan dan diskriminasi.

Macam awal-awal penubuhan Amerika dulu, walaupun institusi perhambaan dah diruntuhkan, diskriminasi ke atas warga kulit hitam tetap berlaku. Liberalism tak mahu semua ini.

Bagi liberalism, tenaga kerja yang bebas akan menghasilkan produktiviti yang lebih tinggi dalam ekonomi. Lantas, menjurus pada kekayaan.

3. Keamanan

Liberalism menentang sebarang bentuk peperangan dan pertelingkahan. Bagi mereka, hal ini akan menyebabkan keruntuhan kerjasama sosial yang menjana ekonomi.

Masa aku baca buku ini, selain kebebasan, liberalism sangat menekankan keamanan. Mereka sanggup buat apa saja asalkan keamanan tercapai.

4. Persamaan.

Liberalism bukan nak letakkan agama semuanya sama. Mereka tak nak kacau bab itu.

Liberalism mahu semua orang dilayan sama rata di bawah undang-undang untuk mengelakkan dendam dan tak puas hati yang boleh memunculkan peperangan dan untuk menjaga keamanan sosial.

Hak istimewa harus dilenyapkan supaya tiada konflik antara masyarakat.

5. Ketidakserataan pendapatan dan kekayaan

Liberalism mengakui jurang kaya dan miskin memang tak dapat dielakkan. Mereka berhujah kemewahan yang dinikmati oleh orang kaya sebagai satu bentuk keperluan di masa depan.

Kalau mereka, orang mewah ini tiada, kita tidak akan ada kemajuan dalam taraf hidup. Penggunaan mewah berfungsi sebagai pemacu industri untuk memperkenalkan benda-benda baru.

Yang tak boleh, bila orang kaya ini menindas. Bila menindas bermaksud ia menafikan hak orang lain. Menafikan hak adalah hal yang bertentangan dengan liberalism.

6. Tatasusila.

Ini adalah perkara asas dalam menjaga tatanan (order) sosial. Liberalism mahukan semua orang menjaga tingkah laku supaya keamanan sosial tercapai.

Dalam hal institusi, bagi liberalism, institusi yang bermanfaat untuk masyarakat adalah institusi yang bersusila. Sebaliknya, ia harus dikutuk.

7. Negara dan Kerajaan

Bagi liberalism, negara adalah institusi paling penting yang menurut mereka merupakan institusi yang mampu mampu menjaga tingkah laku manusia iaitu membangunkan peraturan dan undang-undang.

Paling penting, negara harus memastikan peraturan itu dilaksanakan dengan tegas.

Fungsi negara yang ditetapkan oleh liberalism adalah memberikan perlindungan ke atas hak milik, kebebasan dan keamanan.

8. Demokrasi

Liberalism agak pessimis dengan sistem demokrasi kerana mereka pessimis dengan kehendak masyarakat.

Liberalism lebih menginginkan negara diperintah oleh mereka yang benar-benar faham akan keperluan masyarakat berbanding masyarakat yang tak faham keperluan mereka melantik pemimpin.

Bila pemerintah dilantik tanpa jalan demokrasi, penentangan terhadap pemimpin boleh berlaku oleh rakyat. Ini pun hal yang liberalism tak mahu kerana ia menggugat keamanan sosial.

Jadi liberalism menyeimbangkan antara pemimpin bijak yang dapat bertoleransi dengan keperluan masyarakat.

9. Toleransi

Liberalism sangat menekankan toleransi. Liberalism menyeru sikap toleransi terhadap setiap kepercayaan beragama dan metafizik untuk menjaga keamanan sosial.

Bagi mereka, keamanan sosial itu lebih penting daripada segala hal.

Liberalism menuntut toleransi bahkan terhadap ajaran-ajaran yang tak masuk akal, penyimpangan agama karut dan tahyul bodoh keanakan.

Dalam melawan kebodohan dan tak masuk akal, liberalism menggunakan idea dan fikiran, bukannya kekerasan seperti diskriminasi.

Kesimpulan:

Liberalism bukan agama, bukan pandangan dunia, bukan parti berkepentingan khusus.

Ia bukan agama kerana tidak menuntut keimanan dan pengabdian. Kerana tiada yang mistik dan dogma mengenainya.

Ia bukan pandangan dunia kerana ia tak cuba menjelaskan alam semesta. Ia juga tak menawarkan sebaran jawapan tentang kewujudan manusia.

Ia bukan parti berkepentingan khusus kerana ia tidak menyediakan sebarang kelebihan khusus pada mana-mana kumpulan.

Liberalism adalah ideologi tentang kerjasama antara masyarakat dan penetapan idea terhadap tindak-tanduk manusia dalam masyarakat.

Ia cuba memberikan manusia hanya satu perkara, iaitu perkembangan kesejahteraan kebendaan untuk semua orang secara aman tanpa gangguan.

Ini adalah prinsip asal Liberalism. Liberalism kemudiannya berkembang ke pelbagai aliran seperti Neo-Liberalism, Demokrasi-Liberal, Sosial Liberalism, dan lain-lain.

Sumber:

Ludwig von Mises (1927) Liberalism.


Siapa Sebenarnya Abiy Ahmed Yang Menang Hadiah Nobel Keamanan?

Hadiah Keamanan Nobel 2019 diberikan kepada PM Ethiopia (atau dikenali sebagai Habsyah), Abiy Ahmed (yang pendek dalam gambar) atas sumbangannya dalam menamatkan perang antara Ethiopia dan Eritrea.

Ramai tak sangka sebab perdamaian Ethiopia-Eritrea ni tahun lepas punya cerita. Memang sengaja tak nak bagi Greta “How Dare You” Thunberg menang ni. Tengok nama juri ada Asle Toje (sarjana aliran realis dan konservatif), hmm patut lah.

Abiy ialah orang pertama dari rantau “Tanduk Afrika” (Horn of Africa) yang memenangi Nobel. Kenapa dipanggil “Tanduk”? Sebab rupa bentuk geografi yang seakan tanduk, simple.

Di Tanduk Afrika ada 4 negara: Eritrea, Ethiopia, Djibouti dan Somalia. Keempat-empat negara adalah antara negara paling miskin di dunia. Selain syarat geografi (geographical condition) yang mencabar (selalu berlaku kemarau), perang dan konflik yang tak habis-habis antara negara dan sesama suku juga menyukarkan pembangunan.

Antaranya perang antara Eritrea dan Ethiopia ni lah. Eritrea pada asalnya ialah sebahagian daripada Ethiopia, tapi pada tahun 1961 orang Eritrea mengangkat senjata dan menuntut kemerdekaan. Etnik majoriti Ethiopia ialah Omoro dan Amhara, manakala majoriti Eritrea ialah Tigray. Jadi tak hairan kenapa diorang tak leh duk bersama (orang Afrika pun ada banyak puak dan berbeza-beza, jangan ingat semua sama).

Selepas 30 tahun, akhirnya Eritrea menang dan merdeka daripada Ethiopia pada 1991. Tapi tak lama kemudian, diorang berperang balik pada tahun 1998. Sampai hari ni orang tak pasti apa punca sebenar perang, orang cuma tahu Eritrea yang mula menceroboh Ethiopia. Dalam Ethiopia pun ada etnik Tigray, jadi ada kemungkinan Eritrea nak menguasai kawasan Tigray di Ethiopia dan mewujudkan “Greater Tigray”.

Dan selepas 20 tahun, baru 2 negara ni berdamai semula pada Julai 2018. Ramai melihat itu sebagai usaha Abiy yang baru menjawat PM pada April 2018, tapi “peacemaker” yang sebenar ialah Saudi dan UAE.

Selepas pertemuan bersejarah antara Abiy dan Presiden Eritrea, Isaias Afwerki di Asmara, ibu negara Eritrea, Saudi terus menjemput kedua-dua pemimpin ke Jeddah untuk menandatangani perjanjian perdamaian. Selepas keluar berita Abiy menang Nobel, antara orang pertama yang ucap tahniah ialah Sheikh Mohammed bin Zayed Al-Nahyan, Putera Mahkota Abu Dhabi, UAE.

Saudi-UAE nak bantu Eritrea dan Ethiopia bukan sebab nak buat amal jariah, tapi untuk kepentingan geopolitik. Kalau lihat peta, kedudukan Eritrea dan Ethiopia ni betul-betul bertentangan dengan Yaman.

Saudi-UAE tengah memerangi Houthi di Yaman, jadi “secure” Eritrea dan Ethiopia akan membantu percaturan strategik Saudi-UAE di serantau. Susulan daripada perdamaian Eritrea-Ethiopia, pelbagai kerjasama terus diumumkan antara Saudi, Eritrea dan Ethiopia, termasuk plan untuk membina pangkalan tentera di Eritrea.

Selain Ethiopia, Saudi-UAE juga ada hubungan baik dengan negara Tanduk Afrika yang lain seperti Djibouti dan Somaliland, negara yang mengisytiharkan kemerdekaan daripada Somalia tapi tidak diiktiraf di peringkat antarabangsa. Somalia baik dengan Turki-Qatar, sebab tu Saudi-UAE nak berbaik dengan Somaliland untuk counter balik.

Bukan negara-negara Timur Tengah je, kuasa di rantau lain seperti China dan Jepun pun dah membina pangkalan tentera di Djibouti. Tanduk Afrika yang selama ni diabaikan oleh dunia tiba-tiba jadi meriah kerana nilai geostrategiknya.

Dengan pengumuman Hadiah Nobel kali ni, dunia akan lebih mengenali Ethiopia serta Tanduk Afrika. Orang Malaysia pun dah boleh start mengenali sisi Afrika selain Nigeria. Aku pun akan bagi 2-3 bab pasal Tanduk Afrika dalam DTT3 nanti. Nantikan.


Yu Gwan-Sun: Gadis Pejuang Kemerdekaan Korea

Gadis muda ini hanya berusia 17 tahun ketika
beliau menyertai pergerakan kemerdekaan dan melakukan demonstrasi di Seoul,
Korea Selatan. Gadis pintar ini tekad untuk turut serta memperjuangkan
kemerdekaan negara dan dipenjarakan demi sebuah kebebasan negaranya. Beliau
yang dimaksudkan adalah Yu Gwan-Sun, gadis kelahiran Cheonan, dalam daerah
Chungcheong Selatan, Korea. Ini adalah kisah mengenai perjuangan beliau yang
mengetepikan perbezaan jantina dalam menuntut kemerdekaan buat Korea.

Sejarah awal

Yu Gwan-Sun telah dilahirkan pada 16
Disember, 1902, di kawasan Cheonan, Chungcheong Selatan dan merupakan anak
kedua daripada lima adik beradik. Bapa beliau adalah seorang yang berpegang
kuat kepada ajaran Kristian, dan menekankan aspek keagamaan yang kukuh kepada
anak-anaknya. Yu Gwan-Sun sering mengunjungi Gereja Maebong Presbyterian yang
berhampiran kawasan rumahnya, di mana di sinilah seorang mubaligh Amerika,
iaitu Alice J. Hammond Sharp mengenalpasti keistimewaan yang dimiliki oleh
gadis tersebut.

Yu Gwan-Sun merupakan seorang gadis yang pintar dan mampu untuk menghafal keseluruhan isi kandungan Bible walaupun hanya membacanya sekali dua sahaja. Alice J. Hammond Sharp telah mencadangkan agar Gwan-Sun dihantar ke Sekolah Ewha (Hakdang Missionary School for Girls) walaupun pada waktu itu pendidikan untuk perempuan bukanlah sesuatu yang penting. Bapanya telah memberi sokongan penuh untuk dia melanjutkan pelajaran ke Sekolah Ewha (yang kini dikenali sebagai Ewha Women’s University), dan dengan itu, Yu Gwan-Sun telah berpindah ke Seoul pada tahun 1915 bagi meneruskan pembelajarannya.

Permulaan sebagai aktivis kemerdekaan

Selepas menamatkan pengajian sekolah menengahnya pada tahun 1918, Yu Gwan-Sun telah berpindah ke sekolah tinggi, dan di sinilah beliau telah menyaksikan pelbagai peristiwa yang akhirnya membawa kepada pergerakan 1 Mac. Pada tahun 1919, Raja Gojong yang menyerahkan takhtanya kepada pihak Jepun pada tahun 1907, telah mangkat. Khabar angin mula tersebar yang mengatakan bahawa kemangkatan Raja Gojong ini adalah disengajakan dan baginda sebenarnya telah diracun oleh pihak penjajah Jepun. Rasa marah mula meluap-luap dalam kalangan rakyat.

Pada 1 Mac 1919, bandar Seoul telah dipenuhi
oleh penduduk yang datang dari seluruh negara datang berdemonstrasi untuk
mengecam penglibatan Jepun ke atas Korea. Yu Gwan-Sun telah menyertai
pergerakan ini bertempat di Pagoda Park, Seoul. Demonstrasi pergerakan ini
telah menyaksikan penahanan ramai pelajar serta guru dan sekolah serta
universiti pula telah diarahkan tutup oleh pihak Gabenor-Jeneral Korea kerana
dipercayai menjadi tempat pertemuan bagi merancang demonstrasi.

Sekolah yang dihadiri oleh Yu Gwan-Sun turut
sama ditutup, dan beliau telah pulang ke rumahnya di Chungnam. Namun,
kegiatannya sebagai aktivis kemerdekaan tidak terhenti begitu sahaja dan beliau
semakin rancak merancang pelbagai demonstrasi menuntut kemerdekaan. Yu Gwan-Sun
telah melawat 24 buah kampung dan mengumpulkan individu yang ingin menyertai
demonstrasinya. Beliau telah dibantu oleh dua lagi rakannya, iaitu Cho In-won dan
Kim Goo-Eung.

Pada malam 31 Mac 1919, sebelum pergerakan dijalankan, Yu Gwan-Sun telah mendaki puncak Gunung Maebong, di mana beliau telah menyalakan api bagi memberi arahan buat para penduduk kampung. Keesokan harinya, iaitu pada 1 April 1919, dianggarkan hampir 3,000 orang telah berkumpul di kawasan Pasar Aunae sambil melaungkan ‘Mansei’ dan ‘Hidup Kemerdekaan Korea!’. Di kawasan ini, Pengisytiharan Kebebasan Korea telah dibacakan di hadapan khalayak, di mana salinan pengisytiharan ini sebenarnya telah diseludup masuk oleh Yu Gwan-Sun bersama beribu-ribu bendera Korea dari Seoul untuk diagihkan buat penduduk kampung. Polis Jepun telah meredakan perhimpunan dengan menembak mati 19 orang, termasuklah ibu bapa Yu Gwan-Sun, manakala 30 orang yang lain telah tercedera.

Penjara dan penyiksaan

Selepas kejadian tersebut, Yu Gwan-Sun telah ditangkap oleh pihak polis dan rumahnya telah dibakar. Sewaktu ditempatkan di Balai Polis Ketenteraan Jepun di Chonon, Yu Gwan-Sun telah diberi peluang bagi meringankan hukumannya sekiranya beliau mengaku bersalah atas penganjuran perhimpunan tersebut. Namun Yu Gwan-Sun menolaknya. Beliau telah diseksa oleh pihak polis Jepun bagi memaksanya untuk mendedahkan nama individu lain di sebalik perhimpunan tersebut, tetapi Yu Gwan-Sun tetap menutup mulutnya.

Beliau kemudiannya telah dipindahkan Balai Polis Gongju di mana beliau menghadapi perbicaraannya. Yu Gwan-Sun telah menafikan segala tuduhan ke atasnya dengan menyatakan bahawa “Negara kamu telah menceroboh negara lain. Kamu tiada hak untuk menghakimi kesalahan kami!”. Yu Gwan-Sun telah dijatuhkan hukuman penjara selama lima tahun.

Di dalam penjara, Yu Gwan-Sun terus menerus menghadapi siksaan seperti mana banduan yang lain. Penjara yang dihuninya telah dibina khas untuk proses penyiksaan, iaitu hanya sebesar 3.3 kaki persegi yang menyukarkan sebarang pergerakan di dalamnya. Walau bagaimanapun, setahun selepas itu, iaitu tahun 1920, pada hari ulangtahun Pergerakan 1 Mac, Yu Gwan-Sun telah mengetuai para banduan yang lain untuk berdemonstrasi sekali lagi. Kejadian ini telah menyebabkannya disiksa dan didera dengan lebih teruk oleh pihak polis Jepun.

Akhirnya, akibat kecederaan teruk yang
dialaminya, Yu Gwan-Sun telah meninggal dunia pada 28 September 1920, pada usia
18 tahun. Sebelum meninggal dunia, Yu Gwan-Sun telah mencatatkan “Jepun akan
tumbang” yang akhirnya menjadi kenyataan 25 tahun selepas itu, iaitu pada Ogos
1945. Yu Gwan-Sun turut terkenal kerana catatannya yang lain, yang menyatakan
bahawa:

“Meskipun kesemua kuku jariku tertanggal,
hidung dan telingaku putus dan kaki serta tanganku patah, kesakitan fizikal ini
tidak dapat dibandingkan dengan kesakitan sewaktu aku kehilangan negaraku.
Satu-satunya penyesalan yang aku hadapi adalah tidak mampu untuk melakukan
lebih daripada menyerahkan nyawaku kepada negara ini.”

Selepas mengumumkan kematiannya, pihak polis Jepun enggan menyerahkan mayat Yu Gwan-Sun kerana tidak ingin kesan siksaan dan penderaan yang dialami olehnya didedahkan. Walau bagaimanapun, selepas menerima ancaman daripada pihak pengurusan dan guru besar sekolah lama Yu Gwan-Sun yang menyatakan kemungkinan Yu Gwan-Sun telah diseksa sehingga mati, pihak polis Jepun akhirnya telah menyerahkan mayatnya. Pada 14 Oktober 1920, majlis pengebumian Yu Gwan-Sun telah dijalankan secara tertutup di Gereja Jung-Dong dan hanya kawan-kawan rapat serta ahli keluarga terdekat yang menghadirinya. Beliau telah dikebumikan di tanah perkuburan Itaewon yang akhirnya telah dimusnahkan.

Pada tahun 1962, beliau telah dianugerahkan Order
of Independence Merit dan pada tahun 1996, beliau telah dianugerahkan
diploma kehormat oleh Sekolah Tinggi Perempuan Ewha. Malah, rumahnya yang telah
dibakar dalam kejadian perhimpunan telah dibina semula pada tahun 1991.

Kesimpulan

Yu Gwan-Sun yang terkenal dengan gelaran ‘Joan
of Arc Korea’ akan terus dikenang oleh generasi seterusnya sebagai pejuang
wanita muda yang bangkit demi kemerdekaan negaranya. Ia telah menyemarakkan
semangat perjuangan kemerdekaan kepada anak-anak muda yang seterusnya membawa
kepada kejatuhan Jepun pada 1945. Apa yang boleh kita ambil di sini ialah
semangat dan dedikasi gadis muda ini yang sanggup melakukan apa jua demi negara
yang dicintainya. Moga kita juga dapat membina semangat yang sama untuk negara
yang kita cintai.

RUJUKAN:

Anonymous. (2016). Yu
Gwan Sun – Korea’s Joan of Arc. Retrieved August 24, 2019, from
http://www.historynaked.com/yu-gwan-sun-koreas-joan-arc

Anonymous. (2017). Yu
Gwan-Sun: A Young Heroine Who Took the Fight for Independence into Her Own
Hands. Retrieved August 24, 2019, from http://peacemaker.prkorea.com/yugwansun/

Bardise Muhammad.
(2017). Yu Gwan-sun : a hero for today, a hero for independence. Retrieved
August 24, 2011, from http://koreanetblog.blogspot.kr/2017/02/yu-gwan-sun-hero-for-today-hero-for.html